Sportpillanatok, színházi kerekasztal, esti koncert - programkavalkád a Nyárhangoló 3. napján

A fesztivál helyszíne Palics, ahol a Női strandon, a Vigadónál, a Bagolyvár környékén, valamint a Nyári színpadon zajlanak majd a programok, amik már délelőtt 10 órától várják a látogatókat.
Helyi termelők mutatkoznak be a Női strandon délelőtt 10 órától a Haspárti kérdések elnevezésű beszélgetésen, a nap folyamán Sportpillanatok, filmvetítés, panelbeszélgetések és gyermekprogramok nyújtanak kikapcsolódást kicsiknek és nagyoknak egyaránt. 21 órától pedig a Romano Drom zenekar szórakoztatja majd a közönséget a Bagolyvár melletti nagyszínpadon.

NYÁRHANGOLÓ FESZTIVÁL PROGRAM
3. NAP 2022. július 9. (szombat)
10.00 - 12.00 Elsősegély játékosan - gyerekeknek
Helyszín: Béka tanya és a Palicsi Vitorlázóklub közötti füves terület
10.00 – 11.00 Haspárti kérdések
vendég: Agárdi József méhész, Balázs Piri Márta sajtkészítő, Csikós Árpád salátatermesztő, dr. Gyömbér Harangozó Kinga táplálkozási tanácsadó, Kenyeres Emil sajtkészítő, Lengyel István csokoládé-készítő, Rekovics Ervin mangalica-tenyésztő, Truzsinszki Szabolcs szürkemarha-tenyésztő
moderátor: Lackó Varjú Sára újságíró, szerkesztő
Helyszín: Női strand
11.00 – 12.00 Gondold meg és igyál
vendég: Gorác Imre pálinkakészítő, Horkai Zsolt likőrkészítő, Serfőző Jenő bodzaszörpkészítő, Vass Zoltán borász,
moderátor: Sánta Zoltán műsorvezető, Zvekán Péter műsorvezető, zenei szerkesztő
Helyszín: Női strand
13.00 – 14.00 Fűben-fában orvosság
vendég: Mészáros Anikó természetes kozmetikum-készítő, Mihók Szilvia füvesasszony, Papp Komáromi Judit illóolaj-készítő, Rigó István egri füvesember
moderátor: Bajcsy Zita újságíró
Helyszín: Női strand
14.00 – 15.00 Sportpillanatok
vendég: Csizmár Zsolt labdarúgóedző, Nagy Csaba elnök, Active Kids, Sipraga Judit fitnessz- és pilates oktató
moderátor: Máriás Endre újságíró, szerkesztő, Tóth Tibor újságíró, szerkesztő
Helyszín: Női strand
14.00 Kirakodóvásár
Helyszín: tóparti sétány
14.00 – 18.00 Déri Múzeum – Debreceni Irodalom háza: REJTŐzködő irodalom – Rejtő Jenő időszaki kiállítás és múzeumpedagógiai nyomozás 8-99 éves korig
Helyszín: Öko-központ
15.00 – 16.30 Szabadka a filmvásznon - filmvetítés
Pacsirta (2021, r.: Paczolay Béla)
Helyszín: Öko-központ
15.00 – 16.00 CENTRUM ÉS PERIFÉRIA – közéleti panelbeszélgetések
A víz szelleme
vendég: Sugár György a szabadkai Vízművek és Csatornázási Kommunális Közvállalat igazgatója, Vinkó Tamás környezetkutató, Palics-Ludas Közvállalat
moderátor: Bakos Viktor agrármérnök
Helyszín: Női strand
16.00 – 17.00 CENTRUM ÉS PERIFÉRIA – közéleti panelbeszélgetések
Idegenforgalmi helyzetkép
vendég: Branislav Miletić igazgató, Horwath LTD Srbija
moderátor: Aleksandra Isakov, újságíró
Helyszín: Női strand
16.00 – 17.30 SZÍNHÁZI KEREKASZTAL – Garay Béla emlékére
A szerzői színház útjai I.
vendég: Gemza Péter rendező, koreográfus, igazgató, Debreceni Csokonai Színház, Nagy József táncművész, koreográfus, rendező, Urbán András rendező, igazgató, Kosztolányi Dezső Színház,
moderátor: Jászay Tamás színikritikus, egyetemi adjunktus
Helyszín: Vigadó, konferenciaterem
16.00 – 18.00 Gyermekfoglalkozások (arcfestés, csillámtetkó, kézműves foglalkozások, játszósarok)
Helyszín: Béka tanya és a Palicsi Vitorlázóklub közötti füves terület
17.00 – 18.30 Palics az idegenvezető szemével – helytörténeti séta (A-útvonal) Gyülekező: Víztorony
17.00 – 18.00 A gyermeknevelés kihívásai – beszélgetés
vendég: Hal Melinda klinikai szakpszichológus, MCC-Mindset Pszichológia Iskola, Uzsalyné Pécsi Rita PhD neveléskutató
moderátor: Galán Angéla műsorvezető, újságíró
Helyszín: Női strand
17.00 – 18.00 Szabadka a filmvásznon - filmvetítés
A magyar Olympiász (2018, r.: Zámborszki Ákos)
Helyszín: Öko-központ
17.30 – 19.00 SZÍNHÁZI KEREKASZTAL – Garay Béla emlékére
A szerzői színház útjai II.
vendégek: Béres Márta színművész, Kálló Béla színművész, rendező Mezei Kinga színművész, rendező, Táborosi Margaréta rendező, koreográfus
moderátor: Oláh Tamás teatrológus
Helyszín: Vigadó, konferenciaterem
18.00 Művésznegyed – vajdasági művészek akvarell tájkép-kiállítása
a kiállítást megnyitja: Jovančić Miroslav festőművész
Helyszín: Vigadó, terasz
18.00 – 19.00 Eszter-lánc mesezenekar koncert
Helyszín: Bagolyvár, Nagyszínpad
19.00 – 20.30 Palics az idegenvezető szemével – helytörténeti séta (A-útvonal) Gyülekező: Víztorony
19.00 – 20.00 Görög Sisters Piano Duo koncert
Helyszín: Vigadó, terasz
21.00 – 22.30 Romano Drom koncert Helyszín: Bagolyvár, Nagyszínpad
22.00 – 24.00 Kézműves ital- és ételkóstoló
Helyszín: Nyári színpad előtere
23.00 – 24.00 Táncáz a Csalóka zenekarral és barátaival
Helyszín: Nyári színpad előtere
Szervező: VM4K, SZLA
Támogatók: MOL - Új Európa Alapítvány, Miniszterelnökség – Nemzetpolitikai Államtitkárság, Bethlen Gábor Alapkezelő Zrt.
Médiapartner: Magyar Szó, Pannon RTV, Hét Nap
Együttműködő partner: Park Palics Kft, Palics-Ludas Közvállalat
A fesztivál minden programja ingyenes.
További információ 024/672-110-es telefonszámon, a vm4k@vm4k.org.rs e-mail címen vagy a Nyárhangoló Fesztivál Facebook-oldalán üzenetben.

Érdekes programok a Nyárhangoló fesztivál harmadik napján is

Érdekes programokkal várják a látogatókat a Nyárhangoló fesztivál 3. napján is.

Ma van a Nyárhangoló fesztivál 3. napja.
Ma július 9-e, szombat van.
A VM4K szervezi meg a Nyárhangoló fesztivál
4 napos rendezvényét.
A fesztivál helyszíne Palics,
ahol a Női strandon, a Vigadónál,
a Bagolyvár környékén
és a Nyári színpadon történnek majd a programok.
Ma délelőtt 10 órától helyi termelők
mutatkoznak be a Női strandon,
a Haspárti kérdések
elnevezésű beszélgetésen.
A mai napon Sportpillanatok, filmvetítés,
beszélgetések és gyermekprogramok
várják az érdeklődőket Palicson.
Ma este 9 órától a Romano Drom zenekar
szórakoztatja majd a közönséget
a Bagolyvár melletti nagyszínpadon.
A Nyárhangoló fesztiválra való belépés
minden programra ingyenes.
Még több információt a Nyárhangoló fesztiválról
és a programokról a következő elérhetőségeken
lehet kapni:
024 672110-es telefonszámon
vm4k@vm4k.org.rs e-mail címen
vagy a Nyárhangoló Fesztivál Facebook-oldalán üzenetben.


Nemzetközi adakozási kampány a másfél éves Zente javára

Három nap alatt több mint 200 millió forint jött össze a másfél éves Zente javára. Nemzetközi gyűjtéssé alakult a ritka izomsorvadásban szenvedő kisfiú esete.

A 700 millió forintba kerülő gyógykezelésre Zente két éves koráig van lehetőség, azon túl nem sok esélye van a túlélésre- írja az index.hu.
Ha szeretne hozzájárulni Zente gyógyulásához, a következő számlaszámon utalhat neki:
Összefogás Zentéért Alapítvány (OTP Bank Magyarország) 11731001-23120178
Külföldről: HU061173100123120178000 00000

Nemzetközi adakozás Zente javára

Nemzetközi adakozás jött létre a 1,5 éves Zente javára.

Nemzetközi adakozás az, amikor az egész világ segít valakinek.
Az egész világról küldtek pénzt Zente gyógyítására.
Zente 1 magyarországi kisfiú.
Zentének súlyos betegsége van.
Zente betegségét meg lehet gyógyítani.
Zente gyógyítása rengeteg pénzbe kerül.
Zente szülei nem tudják kifizetni a rengeteg pénzt.
Zentét 2 éves koráig lehet meggyógyítani.
A gyógyítás nagyon sürgős.
Zente gyógyítására pénzt lehet küldeni.
Zente gyógyításához, a következő számlaszámra lehet pénzt küldeni:
Összefogás Zentéért Alapítvány (OTP Bank Magyarország) 11731001-23120178
Külföldről a következő számlaszámra lehet küldeni pénzt:
HU061173100123120178000 00000
Magyarországról Szerbia is külföldet jelent.
Sok pénzt küldtek az egész világról Zente gyógyítására.
Zente gyógyítására még mindig sok pénz kell.


Gyásznap Horvátországban

A horvát kormány január 2-át gyásznappá nyilvánította a keddi földrengés áldozatainak emlékére, számlát nyitottak a károsultak megsegítésére.

A Richter-skála szerinti 6,2-es erősségű földmozgás Petrinja környékét érte legsúlyosabban, hét ember életét vesztette és több mint 20-an megsebesültek. A halottak között van egy 12 éves kislány is. Az anyagi károk hatalmasak, az újjáépítés évekig is eltarthat. Sziszekben a kórházban is óriási károk keletkeztek, becslések szerint Sziszek-Monoszló megyében több mint 2000 épület rongálódott meg.

Gyásznap Horvátországban

Ma van január 2-a,
szombat.
Kedden földrengés
történt Horvátországban.
Kedd december 29-e volt.
A földrengés következtében
több ember
életét vesztette.
A földrengésben elhunyt
emberek emlékére
van ma gyásznap
Horvátországban.
Nagyon sok családi
ház és épület
megrongálódott
a földrengés miatt.
A horvát állam számlát
nyitott a károsultak
megsegítésére.
A számlára pénzt
lehet küldeni,
amivel a károsultakat
segítik.
Petrinja környékét
érte a legsúlyosabban
a földrengés.
Petrinja 1 város
Horvátországban.
Petrinjában 7 ember
életét vesztette,
és több mint 20 ember
megsebesült
a földrengésben.
A halottak között
van egy 12 éves kislány is.
Óriási károkat
okozott a földrengés
Horvátországban.


A támogatás a Vajdasági Bank bármelyik fiókintézetében felvehető.

A CMH Polgári Egyesület értesíti a pályázókat, hogy a Bethlen Gábor Alapkezelő Zrt. 2020. május utolsó napjáig meghosszabbította a ,,Szülőföldön magyarul” oktatási-nevelési, valamint tankönyv és taneszköz támogatások kifizetését. Azok a pályázók, akiknek a Szerbiai Posta nem kézbesítette a támogatói okiratot, jelentkezzenek a CMH irodáiban - írja az egyesület szerkesztőségünkhöz eljuttatott közleményében.

Szülőföldön magyarul támogatások kifizetése

Meghosszabbították a Szülőföldön magyarul támogatások kifizetését.

A Szülőföldön magyarul támogatás
kifizetése 2020. május utolsó napjáig
lett meghosszabbítva.
A Szülőföldön magyarul támogatást
nagyon sok vajdasági diák kapja.
A Szülőföldön magyarul támogatás
pénzbeli támogatás.
A pénzbeli támogatást
a Vajdasági Bankban lehet felvenni.
Vajdasági Bank nagyon sok
vajdasági településen megtalálható.
Aki kérte a Szülőföldön magyarul támogatást,
annak kapni kell támogatói okiratot.
A Szerbiai Posta kell, hogy küldje
a támogatói okiratot.
Aki nem kapott támogatói okiratot a postától,
annak jelentkezni kell a CMH irodában.
CMH iroda több vajdasági településen is van.
A CMH iroda szervezi meg
a Szülőföldön magyarul nevű támogatást.
A CMH irodának internetes oldala is van.
Ez az internetes oldala:
http://www.cmh.org.rs/index/contact/lg/hu
Sok információt lehet olvasni ezen az oldalon.


9. Vajdasági Piknik június 1-én, a Vajdasági Baráti Egyesület szervezésében

Ismét együtt ünnepli vajdasági közösségünk a jó idő megérkeztét, immár kilencedjére szervezzük meg a Vajdasági Pikniket!

Ezúttal is vízpartra invitálunk benneteket, hogy együtt főzzünk, horgásszunk, szórakozzunk a 9. Vajdasági Pikniken június 1-én szombaton, az Etyek melletti Diana és Zoltán Horgásztó és Pihenőparkban.
Ahogy a Piknik név is sugallja: egy kellemes természetközeli helyen, együtt főzni-sütni kötetlen formában, úgy hogy a gyerekeink is tartalmas programokkal gazdagodjanak. A Horgásztó és Pihenőpark Budapest belvárosától 30 km-re, Göböljárás-pusztán, Etyek és Alcsútdoboz között félúton, festői dombok között, az etyeki Kordai Filmstúdió közvetlen szomszédságában helyezkedik el. Így lehet kijutni: https://zoltanhorgaszto.wordpress.com/megkozelites.
A Vajdasági Pikniken idén is két diszciplínában hirdetünk versenyt: bográcsfőző versenyt az Arany Fakanál díjért (helyet, tűzifát mi adunk, alapanyagot hozni kell), illetve horgászversenyt, kérjük jelentkezzenek a csapatok legkésőbb május 22-ig. Bográcsfőző versenyünk idén is a Pántya Julianna és László Emlékkupa nevet viseli, két alapító tagunk emlékére, akik mindig velünk vannak és lesznek is lélekben.
Versenyen kívül is lehet főzni-grillezni, van rá bőven hely, a gyerekeket idén is kézműves foglalkozások várják.
Az idei év újdonsága, hogy a gyerekek számára lesz horgászoktatás szakavatott horgász vezetésével (a horgászbotokat, felszerelést az Egyesületünk intézi), ezt előzetesen jelezni kell, mivel korlátozott a helyek száma, érdemes minél előbb befoglalni.
A másik újítás pedig az, hogy idén egy belevaló vajdasági zenekar húzza majd a talpalávalót (szombati ebédhez szól a nóta mottóval), Bánságból érkezik a törökbecsei Új Fiúk Együttes, akik 10 órától már rázendítenek. Ezt is az Egyesület szervezi, fedezi.
A részvétel ingyenes, viszont regisztrációhoz kötött. Aki úgy érzi támogatná az Egyesületet anyagilag is, kérjük tegye meg, mivel minden programot az Egyesület költségvetéséből állunk.
A jelentkezési határidő május 22., a vajdasagibarat@gmail.com címen.
Részletek a www.facebook.com/vajdasagibarat oldalon, FB esemény: https://fb.me/e/219hJZOsM

Vajdasági Piknik június 1-jén

Június 1-jén szervezik meg a Vajdasági Piknik elnevezésű rendezvényt.

Idén 9. alkalommal szervezik meg
a Vajdasági Piknik elnevezésű rendezvényt.
A Vajdasági Baráti Egyesület szervezi meg az eseményt.
A Vajdasági Pikniken a magyarországi vajdasági közösség
együtt ünnepli a jó idő megérkeztét.
Az idei Vajdasági Pikniket az Etyek melletti
Diana és Zoltán Horgásztó és Pihenőparkban tartják meg.
Egyek 1 település Magyarországon.
A Vajdasági Pikniken a résztvevők együtt főznek,
horgásznak, szórakoznak.
A Vajdasági Pikniken a gyerekek számára
kézműves foglalkozást és horgászoktatást is szerveznek.
A Vajdasági Pikniken bográcsfőző verseny
és horgászversenyt is tartanak.
A csapatok május 22-ig jelentkezhetnek a versenyekre.
A Vajdasági Pikniken a vajdasági Új Fiúk Együttes zenél majd
június 1-jén délelőtt 10 órától.
Az eseményen a részvétel ingyenes, de előre kell jelentkezni.
Az eseményre a következő e-mail címen lehet jelentkezni:
vajdasagibarat@gmail.com
Még több információt az eseményről
a www.facebook.com/vajdasagibarat
internetes oldalon lehet olvasni.


Az államalapításra emlékeznek Magyarországon

Magyarország-szerte ünnepségeket, köztük kenyérszentelést, tűzijátékot tartanak augusztus 20-án, az államalapítás ünnepén, Szent István napja alkalmából.

A központi programok a fővárosban a hagyományoknak megfelelően a zászlófelvonással, majd az ifjú honvédtisztek avatásával kezdődnek. Délelőtt az Országháznál légi parádét tartanak, délután lesz a Szent Jobb-körmenet, este a tűzijáték zárja a napot. Emellett Budán a Magyar Ízek Utcája, koncertek és egyéb programok várják az érdeklődőket.
A Parlament előtti Kossuth Lajos téren 8 órakor katonai tiszteletadás mellett felvonják a nemzeti lobogót. Ezt követi a honvédtisztjelöltek avatása, amelyen beszédet mond Áder János köztársasági elnök és Benkő Tibor honvédelmi miniszter.
Szintén a Parlamentnél idén is lesz légi parádé. Mindeközben egész nap ingyenesen látogatható a Szent Korona az Országházban.
Áder János köztársasági elnök a Sándor-palotában adja át a Magyar Szent István Rend kitüntetést.
Délután idén is lesz hagyományos ünnepi szentmise és körmenet.
A fővárosi programokat szokás szerint az esti ünnepi tűzijáték zárja majd. Mozgáskorlátozott emberek a Parlamentnél tekinthetik meg a tűzijátékot. A szervezők azt javasolják, hogy az érdeklődők az Országház és az Erzsébet híd közötti rakpartokról nézzék a tűzijátékot. Az ünnep biztonságos lebonyolításáért most is az operatív törzs felel.
A fővároson kívül országszerte sok településen tartanak ünnepi megemlékezéseket, szentmisét, kenyérünnepet Szent István napja alkalmából. Debrecenben idén is a hagyományos virágkarnevállal ünnepelnek.
Augusztus 20. az egyik legrégibb magyar ünnepnap: Szent István király napja, a magyar államalapítás, az állam ezeréves folytonosságának emléknapja. Egyben az új kenyér ünnepe is.
Az 1990-es első szabad választások után megalakult Országgyűlés 1991. március 5-én a nemzeti ünnepek - március 15., augusztus 20., október 23. - közül Szent István napját nyilvánította a Magyar Köztársaság hivatalos állami ünnepévé. A 2012. január 1-jén hatályba lépett alaptörvény is nemzeti ünnepként, Magyarország hivatalos állami ünnepeként rögzíti augusztus 20-át.

Ma van az államalapítás ünnepe Magyarországon

Ma van az államalapítás ünnepe egész Magyarországon.

Ma augusztus 20-a, kedd van.
Minden év augusztus 20-án van az államalapítás ünnepe Magyarországon.
Az államalapítás ünnepe Szent István napján van.
Ma van István névnapja.
Szent István 1 király volt Magyarországon.
Szent István alapította meg a keresztény magyar államot.
Az állam 1 ország, aminek saját törvényei vannak.
Augusztus 20-a állami ünnep Magyarországon.
Állami ünnepkor senki sem dolgozik.
Augusztus 20-a az egyik legrégebbi magyar ünnep.
Augusztus 20-án az emberek megszentelik az új kenyeret.
Ma egész Magyarországon a kenyérszentelés ünnepe is van.
Ma egész Magyarországon ünnepségek vannak.
Egész Magyarországon tűzijátékok lesznek ma este.
Ma Budapesten van a legtöbb ünnepi program.
Magyarország fővárosa Budapest.
A legnagyobb és legszebb tűzijáték is Budapesten lesz ma este.
A mozgássérült emberek az Országháznál tudják nézni a tűzijátékot.
Ma ingyenes a belépés a budapesti Országházba.
Országház ugyanaz, mint a parlament.
Ma egész Magyarországon szentmisék vannak a templomokban.


Talaj menti fagy, napsütés, köd

Talaj menti fagyok, később többórás napsütés, esténként pedig köd jellemezi a következő napok időjárását Vajdaságban.

Többnyire mérsékelt keleti, délkeleti szél várható. A legalacsonyabb 2 és 6, míg a legmagasabb nappali hőmérséklet 12 és 15 fok között alakul a térségben.
Vasárnap kitisztul az idő, az esti köd fokozatosan feloszlik, és napos idő várható. Csapadék nem lesz térségünkben - ez olvasható a Köztársasági Hidrometeorológiai Intézet előrejelzésében. Többnyire mérsékelt marad a légmozgás. A prognózis szerint a legmagasabb nappali hőmérséklet 12 fok körül alakul, az esti órákban viszont 2 fokra is lehűlhet a levegő.
Hétfőn délelőtt nem lesz csapadék, de a délutáni órákban előfordulhat szitálás. Vajdaság nagy részén borult, párás idő várható, kisebb körzetekben kisüthet a nap. Sokfelé megerősödik a szél. A hőmérő higanyszála ezen a napon 10 fokot mutathat. Összességében Vajdaságban a jövő héten kevés napsütés és sok felhő vár ránk, számottevő csapadék nélkül.
Hétfőn és kedden Magyarországon is erősen felhős, párás, néhol egész nap tartósan ködös idő ígérkezik. Szitálás, ködszitálás több helyen teheti csúszóssá az utakat. Mérsékelt marad a légmozgás. 7-12 fok lehet délutánonként.
Ebben a hidegpárnás időjárási helyzetben szerdán sem lesz változás, marad a borult, párás idő, néhol sűrű, tartós ködfoltokkal. Ez a Kárpát-medencében a téli félévben fellépő tipikus időjárási jelenség, amikor a medence alján több napon keresztül rétegfelhőzet, hideg, párás, ködös idő alakul ki.

Talaj menti fagyok, napsütéses és ködös időjárás

Talaj menti fagyok, később többórás napsütés várható a következő napokban Vajdaságban.

A talaj menti fagy
azt jelenti, hogy
a talaj közelében
fagy alakul ki.
Fagyás akkor van,
amikor 0 fok alatt van
a hőmérséklet.
Esténként köd
alakulhat ki
a következő napokban
térségünkben.
Vasárnap a legalacsonyabb
hőmérséklet
2 és 6 fok között lehet.
A legmagasabb hőmérséklet
vasárnap délután
12 és 15 fok között lehet.
Vasárnap november 8-a,
holnap lesz.
A jövő héten
nem várható csapadék
az előrejelzés
szerint.
Csapadék ugyanaz,
mint az eső.
Hétfőn és kedden is
erősen felhős,
ködös időjárás lesz.
A köd miatt több helyen
csúszósak lehetnek
az utak.
Hétfő és kedd
délután is
7 és 12 fok között lesz
a hőmérséklet.
Hétfő november 9-e,
kedd november 10-e lesz.


A napsütés után ismét szeszélyes időjárás várható

Egy kis napos idő a hétvégén, jövő héten pedig ismét változékony lehet az időjárás.

Ma túlnyomóan napos idő várható, de a sok napsütés mellett továbbra is erőteljes lehet a gomolyfelhő-képződés, helyenként kisebb csapadék is előfordulhat. A beáramló meleg levegő hatására a hőmérséklet 3-5 fokkal emelkedik, csaknem a 30-at is elérheti a hőmérő higanyszála. Mérsékelt, gyenge lesz a nyugati, északnyugati szél. Frontmentes, de fülledt, meleg idő.
Vasárnap marad a nyári meleg idő: délután 27-8 fok körüli értékeket mérhetünk. Délelőtt napos később pedig gomolyfelhős időre számíthatunk, ismét több helyen törhet ki zivatar. Néhol felhőszakadás és jégeső is lehet. A zivatarokat követően több fokkal is visszaeshet a hőmérséklet.
A jövő hét elején ismét változóan felhős időre van kilátás.
Hétfőn is többfelé várható csapadék, az eső mellett záporok, zivatarok továbbra is előfordulhatnak. Néhol erős lehet az északias szél. Délután 19-25 fok várható.

Változékony időjárás a jövő héttől

A hétvégén napos, meleg időjárás várható térségünkben.

Hétvége szombat és vasárnap.
Ma június 13-a,
szombat van.
Vasárnap június 14-e,
holnap lesz.
Ma kisebb eső is várható
térségünkben.
Ma délután 30 fokos
meleg is lehet.
Vasárnap is marad
a meleg, nyári idő.
Vasárnap délután
28 fokos hőmérséklet várható.
Vasárnap is kialakulhat
helyenként zápor vagy zivatar.
Vasárnap helyenként
jégeső is kialakulhat.
Jövő héttől visszatér
a változékony, esős
időjárás térségünkbe.


Meghosszabbították a veszélyhelyzetet Magyarországon

Hozzájárult a magyar Országgyűlés hétfőn a koronavírus-világjárvány elleni védekezésről szóló törvény hatályának meghosszabbításához, így az 2022. január 1-jéig érvényben marad.

A Ház erről 112 igen szavazattal, 25 ellenvoks mellett döntött, tartózkodás nélkül.
Az igazságügyi tárca államtitkára a módosítás parlamenti vitájában elengedhetetlennek ítélte a veszélyhelyzet meghosszabbítását, mert csak így biztosítható a hatékony és gyors döntéshozatal ahhoz, hogy a koronavírus-járvány okozta nehézségekre rugalmasan lehessen válaszokat adni a negyedik hullámban is.
Völner Pál azt hangsúlyozta, hogy az új vírusvariánsok korábban nem tapasztalt gyorsasággal és következményekkel terjednek, ezért a negyedik hullám küszöbén elengedhetetlen a fokozott és hatékony védekezés lehetőségének biztosítása.
Az előterjesztés indoklása szerint a kormány elsődleges célja, hogy megvédje a magyar emberek életét és egészségét, valamint mérsékelje a gazdasági károkat és megőrizze a munkahelyeket. A világjárvány elleni védekezés elmúlt másfél éve bebizonyította, hogy a korábban elfogadott rendkívüli és átmeneti jogi keretek jól szolgálták ezeket a célokat - olvasható az előterjesztésben.
Az Országgyűlés az eredetileg idén februárban, 90 napos hatállyal elfogadott törvényt elsőként májusban hosszabbította meg, az őszi parlamenti ülésszak első ülésnapját követő 15. napig, vagyis október 5-ig. Most ezt a határidőt tolja ki a Ház januárig.
A törvényben rögzítették, hogy a kormány a veszélyhelyzetet korábban is megszüntetheti.

Meghosszabbították 2022. január 1-jéig a veszélyhelyzetet Magyarországon.

A koronavírus-járvány miatt hosszabbították meg
a veszélyhelyzetet Magyarországon.
Ezt a magyar Országgyűlés fogadta el tegnap.
Tegnap szeptember 27-e, hétfő volt.
Magyarországon a koronavírus-járvány
4. hulláma várható.
Magyarországon újra több a koronavírusos beteg.
A veszélyhelyzet meghosszabbításával
gyors döntéseket tudnak hozni
a koronavírus-járvány terjedése ellen.
A veszélyhelyzet meghosszabbításával
az emberek egészségét és életét
akarja megvédeni a magyar kormány.
A magyar kormányban azok a politikusok vannak,
akik irányítják az országot.
A kormány a veszélyhelyzetet korábban is megszüntetheti.


Ezentúl reggel 5 és 23 óra között lesz nyitva a Horgos-Röszke közúti határátkelő

A magyar rendőrség hivatalos oldalán, a police.hu-n csütörtökön megjelent információk szerint 7-től 19 óráig tartott volna nyitva a Horgos-Röszke közúti határátkelő. Ez azonban mégsem így lesz.

Reggel 5-től 23 óráig lesz nyitva ma és a jövőben is a Horgos-Röszke közúti határátkelő. A VMSZ közbenjárására tavaly november 20-tól egész nap működött a Horgos-Röszke közúti átkelő. A magyar rendőrség hivatalos oldalán, a police.hu-n ma megjelent információk szerint 7-től 19 óráig tartott volna nyitva a Horgos-Röszke közúti határátkelő. Ez azonban mégsem így lesz. Dr. Pásztor Bálint telefonon beszélt Pintér Sándor magyar és Bratislav Gašić szerb belügyminiszterrel. A VMSZ elnökének sikerült elérnie, hogy megállapodás szülessen, miszerint a Horgos-Röszke közúti átkelő a továbbiakban hosszabbított nyitvatartással üzemeljen, és ez a nyitvatartás állandósul.
Dr. Pásztor Bálint, elnök, Vajdasági Magyar Szövetség: „Utasszámlálás folyt, sajnos a számok egyáltalán nem kedvezőek. Erről az elmúlt hetekben, hónapokban többször is őszintén nyilatkoztam. Ennek ellenére a Vajdasági Magyar Szövetség számára egy kiemelt nemzetpolitikai célkitűzés az, hogy a határ átjárható legyen. A számok negatív alakulása miatt egészen a közelmúltig az volt a szándék, hogy visszaálljon a 7-től 19 óráig tartó nyitvatartási idő ennek a határátkelőnek az esetében. Én telefonon beszéltem Pintér Sándor belügyminiszter úrral és Bratislav Gašić szerb belügyminiszterrel is, és abban állapodtunk meg, hogy a határátkelő a jövőben tartósan reggel 5 és 23 óra között, tehát reggel 5 és este 11 óra között fog nyitva tartani annak érdekében, hogy az ingázók, azok is, akik éjszakai váltásban dolgoznak, hogy el tudjanak jutni a munkahelyükre. Sajnos az, hogy nulla huszonnégyben működjön a határátkelő, ez nem indokolt, hiszen a számok, és ezek a számok nekem is megvannak, azt mutatják, hogy átlagosan csupán 20-tól 30 fő lépi át a határt este 11 és reggel 5 óra között. A VMSZ közbenjárása nélkül visszaállt volna a 7-től 19 óráig tartó nyitvatartási idő, úgyhogy én nagyon örülök annak, hogy az ingázók számára elsősorban, és hát mindenki más számára lehetséges lesz a jövőben is reggel 5 és este 11 óra között igénybe venni a Horgos2-Röszke2 határátkelőhelyet.”
A magyar Országos Rendőr-főkapitányság Kommunikációs Szolgálata délután válaszolt korábbi megkeresésünkre. Azt írták, a Röszke-Horgos közúti határátkelőhely mától reggel 5 és 23 óra között várja az utazókat.

Változott a Horgos-Röszke közúti határátkelő nyitvatartása

Ezentúl megváltozott munkarenddel működik a Horgos-Röszke közúti határátkelő.

Ezentúl reggel 5 óra és este 11 óra között lesz nyitva
a Horgos-Röszke közúti határátkelő.
A magyar rendőrség internetes oldalán,
vagyis a police.hu-n csütörtökön megjelent információk szerint
reggel 7-től este 7 óráig tartott volna nyitva
a Horgos-Röszke közúti határátkelő.
Ez azonban mégsem így lesz.
Csütörtök március 21-e, tegnap volt.
Tegnap óta már reggel 5 órától este 11 óráig működik
a Horgos-Röszke közúti határátkelő.
Dr. Pásztor Bálintnak, a VMSZ elnökének sikerült
megbeszélnie és elérnie, hogy továbbra is
hosszabbított nyitvatartással működjön
a Horgos-Röszke közúti határátkelő.
A VMSZ a Vajdasági Magyar Szövetség rövidítése.
Korábban egész napos nyitvatartással működött
az említett határátkelő.
Az adatok azonban azt mutatták,
hogy éjjel nagyon kevés utas lépte át a határt.
Ezért nincs szükség arra, hogy egész nap működjön
a Horgos-Röszke közúti határátkelőhely.


Bizonyítvány nélkül is át lehet vinni egy kevés gyümölcsöt a határon

Öt kilogramm alatti, illetve egydarabos mennyiségnél nem kell növényegészségügyi bizonyítvány a személyes fogyasztásra szánt zöldség- és gyümölcsfélék Magyarországra történő beviteléhez.

A magyar Nemzeti Élelmiszerlánc-biztonsági Hivatal (Nébih) közlése szerint, az intézkedés kizárólag az utazók poggyászában érkező árukra, és csak magyarországi határátlépés esetén érvényes addig, amíg az Európai Bizottság megállapítja a vonatkozó küszöbértéket.
A növényegészségügyi rendelkezésekkel érintett növények, növényi termékek köre három csoportra osztható: behozni tilos, növényegészségügyi bizonyítvány köteles, illetve ezen okmány kötelezettsége alól mentes.

Az egyes növények, növényi termékek besorolását az Európai Bizottság 2019/2072/EU számú rendeletének mellékletei tartalmazzák. Öt növény termésénél - mennyiségtől függetlenül - nincs szükség növényegészségügyi bizonyítványra, ezek az ananász, a banán, a datolya, a durián és a kókusz - írják a közleményben.
Az Európai Bizottság a személyes poggyászban érkező áruk növényegészségügyi bizonyítvány kötelezettsége kapcsán még nem állapított meg küszöbértéket. Emiatt a továbbra is hatályban maradó egyes rendelkezések alapján az Agrárminisztérium, a Miniszterelnökség és a Pénzügyminisztérium egységes módon meghatározott egy "kis mennyiség"-et, mely esetben az érintett áruknak nem kell növényegészségügyi bizonyítvánnyal rendelkezniük a behozatalhoz. "Kis mennyiség" alatt a termések és a fogyasztható növényi részek 5 kilogrammot, illetve az egy darabot meg nem haladó személyes fogyasztásra szánt, tapadó talajjal nem szennyezett mennyisége értendő - emelte ki a Nébih.
A növényegészségügyi rendelkezések nem vonatkoznak a fagyasztott, megfelelően szárított vagy aszalt, a befőzéssel, savanyítással vagy egyéb módon tartósított termésekre és egyéb, fogyasztásra szánt növényi részekre, ezek tehát személyes fogyasztásra továbbra is be lehet vinni Magyarországra.

Kevés gyümölcsöt át lehet vinni a határon

Növényegészségügyi bizonyítvány nélkül is át lehet vinni kevés gyümölcsöt a határon.

Szerbiából Magyarországra lehet
növényegészségügyi bizonyítvány nélkül is
kevés gyümölcsöt át vinni a határon.
Kevés gyümölcs 5 kilogramm alatti
gyümölcsöt jelent.
Kevés gyümölcs 1 darab gyümölcsöt jelent.
Kevés zöldséget is át lehet vinni
Szerbiából Magyarországra.
December 14-e óta meg van határozva,
hogy mennyi növényt szabad át vinni
Szerbiából Magyarországra.
Az új törvényről is készült KÉK-hír.
A következő linkre kattints,
ha olvasni szeretnél az új törvényről:
https://pannonrtv.com/rovatok/szines/kek-hir-matol-1-almat-sem-vihetunk-magyarorszagra
Nem kell növényegészségügyi bizonyítvány
a fagyasztott vagy  szárított növényeknek.
Nem kell növényegészségügyi bizonyítvány
az aszalt, a befőzött vagy savanyított növényekre sem.


Új vasúti menetrend lép életbe december 15-én Magyarországon

December 15-én, vasárnap lép életbe a személyvonatok 2019-2020-as menetrendje Magyarországon - közölte a MÁV-Start Zrt.

Az új vasúti menetrend számos változást hoz az utasok számára, bővíti a választható vonatok számát és minőségét, figyelembe veszi az utazási szokásokat és javítja a szolgáltatási színvonalat - áll a közleményben.

A változásokról további információk a mavcsoport.hu weboldalon érhetők el.

Új vasúti menetrend Magyarországon

Új vasúti menetrend lesz Magyarországon.

December 15-től lesz új vasúti
menetrend Magyarországon.
A menetrend megmutatja, hogy honnan,
hova, és mikor indul a vonat.
Az új vasúti menetrenddel
sok változás lesz az utasoknak.
December 15-től több vonat
fog közlekedni Magyarországon.
December 15-től modernebb vonatok
fognak közlekedni Magyarországon.
December 15-től az utasok még kényelmesebben
tudnak utazni a vonatokon.
December 15-től rövidebb idő alatt
érkeznek a vonatok az állomásokhoz.
A magyarországi vonattársaságot MÁV-nak hívják.
A MÁV a Magyar Államvasutak Zrt. rövidítése.
A MÁV-nak weboldala van az interneten.
Az új vasúti menetrendről is lehet
olvasni a MÁV weboldalán.
A MÁV weboldala a következő:
mavcsoport.hu
Ezt a címet kell beírni az internetkeresőbe.


Nyoma sincs a korábbi években tapasztalt torlódásoknak a határon

A nyári idegenforgalmi időszakra való tekintettel hosszabb nyitvatartással dolgozik három kisebb szerb-magyar határátkelőhely.

Egyébként a határátlépőkön nyoma sincs a korábbi években tapasztalt torlódásoknak. A koronavírus-járvány miatt ugyanis egyelőre csak kevés Nyugat-Európában dolgozó vendégmunkás utazik haza, nyaralásra tartókkal pedig szinte nem is lehet találkozni.
Szokatlan dolog a nyári idényben. A Királyhalom-Ásotthalom határátkelőhely szombaton délben, szinte teljesen üres volt. A korábbi években ilyenkor kilométeres sorokban várakoztak a Nyugat-Európából hazautazó, szabadságoló vendégmunkások, illetve azok, akik nyaralni mentek. Ennek ellenére az illetékesek megegyeztek abban, hogy ez a határátkelő, illetve a Horgos-Röszke közúti határátkelő szeptember 15-ig hosszabbított nyitvatartással, azaz 7-től 22 óráig dolgozik, az esetlegesen feltorlódó járművek miatt.
Alig akad munkája egyelőre a szerb és a magyar határőröknek és a vámosoknak. Csak időnként gördül be egy-egy autó az átkelőre. Leginkább ingázók és egy-két vendégmunkás, esetleg fürdőző turisták. Poggyászokkal teli nyaralóknak egyelőre nyoma sincs. Veres Ákos Budapestről jár Szabadkára rendszeresen, családlátogatóba. Most értesült a királyhalmi átkelő nyitvatartásának nyári meghosszabbításáról.- Ez nagyon jó, én eddig nem tudtam róla, úgyhogy máskor is erre jövök.
- Szeptember 15-ig lesz rá lehetőség, kihasználod majd többször is?
- Biztos, mert itt most nagyon gyorsan átértem.
- Mondjuk, tavaly ilyenkor jóval többen voltak a határátkelőkön?
- Az idén is volt, hogy már többet álltam sorba, de holnap megpróbálom újra visszafelé.
- A koronavírus-járvány miatt nem félsz utazni?
- A családom félt, úgyhogy őket most otthon hagytam, és egyedül jöttem.
A Horgos-Röszke közúti átkelőt is este 10 óráig használhatják az átutazók szeptember közepéig. Szombaton a Szerbiából kilépő oldalon nagyjából félórát kellett várni, csakúgy mint a Magyarország irányából Szerbiába érkezőknek. Berkesi Erika Ada és Németország között ingázik.- Megyek haza Budapestre, onnan indulok holnap dolgozni Németországba. Háromhetente jövök haza, mert az édesanyám házát én rendezem, és ki kell fizetnem a költségeket, villanyt, vizet, ilyesmit.
- Hogyan érinti önt, hogy szeptember 15-ig meghosszabbították ennek a határnak a nyitvatartását?
- Nagyon örülök neki. Tegnap nagyon meglepődtem, mikor láttam az interneten, mert eddig csak este 7-ig volt, és eleve 6 órakor már lezárták a határt. Nagyon, nagyon örülök, hogy tovább lehet használni.
A szabadkai Zoran Kalmar családjával éppen egy kis magyarországi fürdőzésre tartott.„Nagyon jó dolog, mert megkönnyíti a határátlépést, úgy az én családomnak, mint minden utasnak. Mi konkrétan Mórahalomra megyünk és örülünk neki, hogy tovább maradhatunk, a hosszabbított határnyitvatartás miatt. Szuper dolog ez.”
A harmadik Szabadka környéki kis határ, a Bajmok-Bácsalmás átkelő munkaideje is módosult. Augusztus 31-ig szintén 7-től 22 óráig fogadják az átutazókat, de csak pénteken, szombaton és vasárnap.

Nincs torlódás a határokon

A mai napon eddig nem volt torlódás a szerb-magyar határokon.

Torlódás az,
amikor nagyon sok
autó várakozik a határon.
A nyári hónapokban
nagy szokott lenni
a torlódás a határokon.
Jelenleg a koronavírus-járvány miatt
kevés autó várakozik
a  szerb-magyar határokon.
Tegnap óta
3 kisebb szerb-magyar
határ hosszabbított
nyitvatartással dolgozik.
Tegnap július 3-a,
péntek volt.

A Királyhalom-Ásotthalom,
a Horgos2-Röszke2 közúti átkelő
szeptember 15-ig
fog dolgozni
hosszabbított nyitvatartással.
Ez a 2 határátkelő
szeptember 15-ig
reggel 7 órától
este 10 óráig fog dolgozni.
A Királyhalom-Ásotthalom
határátkelőhelyen
ma 12:00 órakor
kevés autó várakozott.
Ma július 4-e,
szombat van.
A korábbi években
júliusban sokkal több
autó várakozott,
és nagyobb volt a torlódás
a Királyhalom-Ásotthalom
határátkelőhelyen.
Királyhalom 1 falu Szerbiában.
Ásotthalom 1 falu Magyarországon.
A Horgos2-Röszke2 közúti
átkelőn is ma fél órát
várakoztak csak az utasok.
Fél óra az 30 perc.
Horgos 1 falu Szerbiában.
Röszke 1 falu Magyarországon.
A Bajmok-Bácsalmás határátkelő
augusztus 31-ig
dolgozik hosszabbított
nyitvatartással.
Ez a határátkelőhely
csak pénteken, szombaton
és vasárnap fog dolgozni
reggel 7 órától este 10 óráig
augusztus 31-ig.
Bajmok 1 falu Szerbiában.
Bácsalmás 1 falu Magyarországon.


Vajdasági napot tartottak Budapesten

A Budai Vigadóban szervezett rendezvény a Hagyományok Háza Hálózat jóvoltából valósulhatott meg.

Térségünk és közösségünk színeivel, ízeivel, dallamaival és táncmozdulataival ismerkedhettek meg az érdeklődők.
A hagyományos viaszos tojásfestést, valamint a nemezelést is elsajátíthatták a látogatók, sőt népi játékokban is részt vehettek a legkisebbek. Lévai Zsófi, nemezelésoktató, Szabadka: „Ez egy összetett játszóház. Nemcsak kézműveskedünk, hanem közben beszélgetünk is. A Tiszáról is tárgyaltunk, meg az én szülőfalumról, Adáról, Péterrévéről. Főképp Tisza-menti gyermekdalokat énekelgettük, utána pedig a tavaszváró kézműves foglalkozás keretein belül hóvirágot készítettünk nemezből a gyerekekkel.”
Vajdaság gasztronómiai különlegességei is terítékre kerültek a rendezvényen. Láthatták, hogyan készül a kupuszinai mákos rétes, vagy a hertelendyalvi gőzgaluska. Varga Erzsébet, Hertelendyfalva: „A helyszínen csináltuk a gőzgaluskát. Itt gyúrtuk, keltettük, daraboltuk, sütöttük, és így kóstolták meg a vendégeink. Én már háziasszonynak érzem magam itt. Otthonról elkészítve hoztam lekváros hájas kiflit és tepertős pogácsát, de úgy, ahogy a mi öregasszonyaink csinálták valamikor.”
Az épület falait Németh Mátyás Életfa-díjas művész fotói, valamint vajdasági szőttes és alsóruházat díszítette. A tamburázás iránt érdeklődők vajdasági dallamokkal gazdagíthatták a már meglévő tudásanyagukat. Az óbecsei táncegyüttes pedig egy különleges farsangi szokást mutatott be. Cseszák Balázs, néptáncoktató, Óbecse: „Az óbecsei Kiscimbora Táncegyüttessel a bácskai Tisza-mente táncait fogjuk táncolni. Egy óbecsei farsangi szokást, farsangi vityillót hoztunk el, egy bőgőtemetést. Az óbecsei gyűjtés bemutatja, hogyan zajlott a farsang búcsúztatása.”
A budapesti Hagyományok Háza jó kapcsolatot tart fenn a vajdasági munkatársakkal, egyebek között ennek köszönhető az is, hogy megvalósult a rendezvény – mondta Vörös Zsuzsanna, az intézmény hálózatokért felelős munkatársa. „Decemberben kezdtünk el arról beszélni a munkatársakkal arrül, hogy szeretnénk tematikus napot tartani. Elmondtuk, hogy nagyjából milyen elképzeléseink vannak, hogy mindenféleképpen legyen gyerekprogram és gasztronómiai bemutató, de természetesen koncert és tánc is. Az elképzelés mentén alakítottuk ki a mai napnak a menetét.”
A nap egyik fénypontja a Vajdasági Nagyzenekar Örökség című produkciója volt, amelyben fellépett a Juhász zenekar, a Fokos zenekar, Csonka Ferenc és zenekara, a Véka zenekar, valamint a Pendergő zenekar is.

Vajdasági napot szerveztek Budapesten

A vajdasági napot a Budai Vigadóban szervezték meg Budapesten 2019. március 9-én.

Budapest Magyarország fővárosa.
A Budai Vigadó egy hely Budapesten, ahol különböző programokat szerveznek.
A vajdasági nap azt jelenti, hogy bemutatták Vajdaság jellegzetességeit.
Vajdasági jellegzetességek például a vajdasági kézimunkák, ételek, zenék, táncok.
Vajdasági kézimunka például a nemezelés.
A nemez a juh gyapjújából készült anyag.
A juh gyapjúja ugyan az, mint a birka szőre.
A nemezelésből díszeket, ékszereket, játékokat lehet készíteni.
Vajdasági étel például a kupuszinai mákos rétes vagy a hertelendyfalvi gőzgaluska, és a lekváros hájas kifli.
Ezeket az ételeket vajdasági asszonyok készítették el Budapesten.
Ezeket a vajdasági ételeket meg lehetett kóstolni.
Kupuszina és Hertelendyfalva két falu Vajdaságban.
Vajdasági tamburás együttesek is zenéltek Budapesten, a Vajdasági napon.
A tambura egy hangszer, amit az ujjunkkal kell pengetni.
Az emberek énekeltek és táncoltak a Vajdasági napon, Budapesten.
Az emberek nagyon jól érezték magukat a Vajdasági napon, Budapesten.


Ünnepre hangolódva

Budapesten már megkezdődtek az előkészületek. A magyar fővárosban november közepétől a Vörösmarty téren és a bazilika előtt már megnyílt az adventi és karácsonyi vásár.

A tavalyi évvel ellentétben idén megtartják az ünnepi rendezvényeket, amelyek látogatása védettségi igazolványhoz vagy negatív koronavírus-teszt felmutatásához kötött. A szigorú korlátozások és az ünnepidegen kordonok ellenére sokan látogatják a vásárt. Rengeteg a bódé, a kézműves termék. Védettségi igazolvány hiányában azoknak is van lehetőségük bemenni, akik igazoltan átestek a koronavírus fertőzésen.

Karácsonyi előkészületek Budapesten

Budapesten már megkezdődtek a karácsonyi előkészületek.
Budapest Magyarország fővárosa.
Budapesten november közepétől
már megnyílt az adventi és karácsonyi vásár
a Vörösmarty téren és a bazilika előtt.
November közepe november 15-e volt.
A bazilika nagyméretű templomot jelent.
Tavaly a koronavírus-járvány miatt
elmaradtak a karácsonyi rendezvények Budapesten.
Idén karácsonykor megtartják
az ünnepi rendezvényeket Budapesten.
Idén 2021. van.
Az ünnepi rendezvények látogatásához
kötelező vagy a védettségi igazolvány
vagy a negatív koronavírus-teszt.
Az ünnepi rendezvényeken azok is részt vehetnek
Budapesten, akik igazolni tudják,
hogy voltak már koronavírusos betegek.
Az adventi és karácsonyi vásárt sokan látogatják meg.
Rengeteg a bódé és a kézműves termék
a budapesti adventi és karácsonyi vásáron.
Péntek óta újra kötelező
maszkot viselni zárt terekben Magyarországon.
Péntek november 19-e volt.
Magyarországon maszkot kell viselni
például az egészségházakban,
a kórházakban, a tömegközlekedési eszközökön,
az üzletekben, a bevásárlóközpontokban,
a mozikban, a színházakban
és a sportrendezvényeken is.
Tömegközlekedési eszköz például
a busz, a villamos, a vonat.


Nem lesz adventi gyertyagyújtás a szegedi Dugonics téren

A szervezők a járványhelyzet miatt döntöttek a rendszerint nagy tömegeket vonzó rendezvény lefújása mellett.

A szegedi adventi vásárt ugyanakkor szeretnék megtartani, annak előkészületei továbbra is zajlanak. A tervek szerint a pavilonokat a korábbinál szellősebben helyezik majd el, hogy ezzel is több helyet biztosítsanak az eladóknak és a nézelődőknek.

Nem lesz adventi gyertyagyújtás Szegeden

Idén nem lesz adventi gyertyagyújtás a szegedi Dugonics téren.

Idén 2020 van.
Szeged 1 város
Magyarországon.
A szervezők
a koronavírus járvány miatt
mondták le
az adventi gyertyagyújtást
a szegedi Dugonics téren.
A koronavírus járvány miatt
tilos a gyülekezés.
Minden évben sok
ember jön össze
az adventi gyertyagyújtásra
a Dugonics téren.
Ezért idén nem
lesz megtartva.
A szervezők
a szegedi adventi vásárt
szeretnék megtartani.
Ez is attól függ,
hogy hogyan alakul
a járványhelyzet
Magyarországon.
Advent karácsony napját
megelőző 4. vasárnaptól
karácsonyig tart.
Advent 1. vasárnapja
november 29-én lesz.
Karácsony napja
december 25-én van.
Az adventi időszakban
a keresztény hívek
készülnek
Jézus születésének ünnepére.


Egy almát sem vihetünk át a határon december közepétől

A szigorú szabályozással a növénykárosítók terjedését szeretnék megakadályozni.

December közepétől néhány almát vagy egyetlen fürt szőlőt sem vihetünk át a határon Magyarország irányába, az Európai Unió tagállamainak 2019. december 14-től alkalmazandó szigorításai miatt. Ennek célja a növénykárosítók terjedésének megakadályozása - közölte a magyar Nemzeti Élelmiszerlánc-biztonsági Hivatal. A rendelet miatt jelentős bevételtől eshetnek el az észak-bácskai homokvidék határmentén élő termelői.
A 2019. december 14-től alkalmazandó új szabályzat előírja az útipoggyász kötelező ellenőrzését, és az eddigiekhez képest sokkal szigorúbban jár el a kis, azaz fogyasztási mennyiségű növények és növényi termékek esetében is. Ez a gyakorlatban azt jelenti, hogy egyes növényfajtáknál akár már egyetlen termés is csak növényegészségügyi bizonyítvány kíséretében vihető be az Európai Unió területére.
Az Európai Unió tagállamai a szigorúbb szabályozással az utazóktól is felelős magatartást várnak el a növénykárosítók terjedésének megakadályozása érdekében. Az új előírások a növények, növényi termékek kis mennyiségű, saját célú behozatalát is korlátozni fogják - olvasható a magyar Nemzeti Élelmiszerlánc-biztonsági Hivatal honlapján.
A Királyhalom-Ásotthalom határátkelő felé vezető Muskátli utcában élő helyi termelők egyáltalán nem járnak piacra, amióta ez az átjáró megnyílt. Termésük javát, elsősorban az almát, helyben adják el a várakozóknak. Berta Vilmos királyhalmi termelő és borász is megerősítette: szinte mindenki, aki az út mentén él, eddig az átutazóknak adta el terményeit. „Alma, barack vagy bármi termett itt a falunkban, elég sokszor és sokat elvittek ezek a Magyarországra járó turisták. Sőt, még a fürdőbe is, akik mentek, vett egy kiló almát, meg egy liter bort, és azzal ment a mórahalmi fürdőbe, hogy ott ne keljen külön vásárolni neki.”
Kovács Eszterhez és Andráshoz is nap mint nap sokan befordulnak ízes homokvidéki gyümölcsöt venni. „A magyarok mennek a piacra, akkor jönnek haza, és visznek elég sok almát. De akik jönnek a fürdőből, azok is vesznek. Hát, végül is, nem járunk rosszul, mert ha nem veszi meg a magyar, megveszik a mieink, az óbecseiek, újvidékiek, azok nagyon sok gyümölcsöt elvisznek. Ismerik az almáinkat, itt ez a homoki alma nagyon jó.”
A napokban Szabadkán járt György László, Magyarország gazdaságstratégiáért felelős államtitkára. A szóban forgó szabályzattal kapcsolatban azt mondta, ez az agrárminisztérium hatásköre, de nem ártana ezt a dolgot újragondolni. „Azon mosolyogtam, hogy jó kérdés, hogyan fogják ezt ellenőrizni. Szóval szerintem olyan szabályokat nem érdemes hozni, amiknek az ellenőrzése közel lehetetlen. Főleg ilyen kis mennyiségeknél. Úgyhogy én azt gondolom, azon leszünk, hogy ezt a kérdést még egyszer körbejárjuk, és megnézzük, van-e ennek így, ebben a formában értelme.”
Az új szabályozással érintett növények és növényi termékek végleges listáját tartalmazó jogszabály várhatóan novemberben-decemberben jelenik meg a Nébih honlapján.

Decembertől nem szabad almát átvinni a határon

December 14-től 1 almát sem szabad átvinni a határon.

December 14-től 1 fürt szőlőt sem szabad átvinni a határon.
December 14-től semmilyen növényfajtát nem szabad átvinni a határon.
Szerbiából Magyarországba nem szabad 1 almát sem átvinni a határon.
Szerbiából Magyarországba nem szabad 1 fürt szőlőt sem átvinni a határon.
1 új szabály miatt nem szabad növényfajtát átvinni Magyarországra.
Az új törvény az Európai Unió tagállamaiban lesz.
Az Európai Unió sok ország csoportja.
Az Európai Unióhoz tartozó országokat tagállamnak nevezzük.
Magyarország is az Európai Unió tagállama.
Az új szabály azért lesz, hogy ne kerüljön rossz növényfajta külföldről Magyarországra.
A Királyhalom-Ásotthalom határátkelőn sok gyümölcsöt vittek át eddig Szerbiából.
Királyhalom 1 falu Vajdaságban.
Ásotthalom 1 falu Magyarországon.
Sok királyhalmi termelő árulta eddig magyarországiaknak a gyümölcsöt.
A királyhalmi termelők sajnálják, hogy december 14-től nem szabad árulni a gyümölcsöket a magyarországiaknak.


Előbújik a nap, de közeleg a hidegfront

A hét legmelegebb napja lehet a mai, a felhőzet majd csak pénteken vastagodhat meg.

Tavaszias idő lesz ma is és az átlagosnál melegebb az év ezen időszakához képest - az előrejelzés alapján.
Helyenként fagyos volt a reggel, később kisüthet a nap. A délnyugati, nyugati szél gyenge és mérsékelt. A magas légnyomás miatt az egész térségben többnyire derűs lesz az égbolt. A nyomás fokozatosan csökken, nedves levegőhullám érkezik északkelet felől. A nagyobb kiterjedésű felhőzet péntek délután érheti el Szerbiát, de addig déli fronthatás érvényesül, a meleg levegő a hőmérsékletet az átlag fölé emeli, Vajdaságban 17-19 fokig emelkedik a hőmérő higanyszála.
Magyarország területén délutánig csak magasszintű felhőzet szűrheti a napsütést, majd előbb az északi megyékben, aztán estétől már délebbre is megvastagodhat a felhőzet – közölte a Országos Meteorológiai Szolgálat.
A legmagasabb nappali hőmérséklet csütörtökön 14 és 18 fok között várható.
A legalacsonyabb éjszakai hőmérséklet döntően -4 és 0 fok között alakul, ennél azonban a völgyekben hidegebb, a városokban és a magasabban fekvő helyeken pedig melegebb lehet.
A pénteken érkező hidegfront kisebb lehűlést hoz. Csapadék nem valószínű. A délnyugati szél pénteken napközben olykor megélénkülhet, egyébként gyenge vagy mérsékelt marad.

Ma még tavaszias időjárás lesz, de közeleg a hidegfront

A hét legmelegebb napja lehet a mai nap.

Ma március 4-e, csütörtök van.
Ma tavaszias, napos időjárás várható.
Ma gyenge szélfújás is lesz.
Ma délután 17 fok és 19 fok között
lesz a hőmérséklet.
Pénteken érkezik a hidegfront.
Péntek március 5-e, holnap lesz.
A hidegfront kisebb lehűlést hoz.
Csapadék nem várható.
Csapadék ugyanaz, mint az eső.
Hétvégén is marad a felhős,
hűvösebb időjárás térségünkben.
Hétvége szombat és vasárnap.


Aki akarja, már Szabadkán is felveheti az influenza elleni védőoltást

Szabadkára is megérkezett a Vaxigrip nevű négykomponenses oltóanyag, amely felvehető valamennyi városi és külvárosi orvosi rendelőben, a választott orvosnál, előzetes időpont egyeztetés szerint.

Az influenza elleni védőoltás felvétele ajánlott minden 65 évnél idősebb páciens és a krónikus betegek számára.
Ljubica Skenderović fontosnak tartja, hogy minden évben felvegye a szezonális influenza elleni védőoltást. A hetes számú általános orvosi rendelőben kedd délelőtt be is oltatta magát. „Azért, mert szívbeteg vagyok, és cukorbeteg is. Tehát elővigyázatosságból.”
Peić dr. Brigita a Szabadkai Egészségház hetes számú rendelőjének általános orvosa elmondta, a négykomponensű VaxigripTetra már jól bevált, évek óta ezt az oltóanyagot alkalmazzák a szezonális influenza ellen.
„Nagyon jó eredményeket érünk el vele, tehát nagyon jó ellenálló képességet ad a szervezetnek. Ajánljuk mindenkinek, főleg időseknek, persze és más krónikus betegeknek is. Ez a vakcina tulajdonképpen nem betegíti meg az embert, de viszont serkenti az immunitást, serkenti az antitestek termelését.”
Ezáltal pedig védelmet nyújt a betegség ellen. Ilyenkor kell felvenni, mielőtt belobban a járvány, mivel két hét kell ahhoz, hogy kialakuljon a szervezet ellenálló képessége - tette hozzá a doktornő. Mellékhatása nincs a vakcinának, egy-két nap alatt elmúló helyi bőrpír jelentkezhet.
Ivanka Beoković, a Szabadkai Egészségház igazgatója szerint Szabadkára elegendő mennyiségű szezonális influenza elleni védőoltás érkezett, amit a hétvégén szétosztottak a város és a környékbeli települések összes általános orvosi rendelője között.
„Minden orvosi rendelőben van elegendő vakcina. Az eljárás egyszerű a polgárok számára. Jelentkezni kell a választott orvosunknál, a helyileg illetékes ambulancián, az orvos egy általános vizsgálatot végez el, kikérdezi a pácienst, és gond nélkül felvehető az oltás.”
Dr. Bohucki Nebojsa, a Szabadkai Közegészségügy Intézet járványügyi szakorvosa elmondta, Észak-Bácskába összesen tízezer adag VaxigripTetra védőoltás érkezett, Szabadkára 7500, Topolyára 1900, és Kishegyesre 600 dózis.
„Négy fajta különböző influenzavírus ellen véd, konkrétan az influenza A, szubtípus H1N1, aztán az influenza 1, H3N2, és két különböző szerotípus, influenza B ellen. Tehát ha valaki felveszi Vaxigrip védőoltást, lesznek antitestek négy különböző influenzavírus ellen.”
Nemcsak a 65 évnél idősebbeknek, de a szív- és érrendszeri, a cukorbetegségben, daganatos megbetegedésekben, a krónikus máj- és veseelégtelenségben szenvedőknek, és a gyenge immunrendszerrel rendelkezőknek is ajánlott felvenni a védőoltást a szakemberek szerint.

Már Szabadkán is fel lehet venni az influenza elleni védőoltást

Szabadkára is megérkezett a Vaxigrip nevű influenza elleni védőoltás.

Ez a védőoltás már felvehető
a legtöbb városi és külvárosi orvosi rendelőben.
Az influenza elleni védőoltást
a választott orvosnál,
előzetes bejelentkezéssel lehet felvenni.
Az influenza elleni védőoltás ajánlott
minden 65 évnél idősebb ember
és a krónikus betegek számára.
Krónikus beteg például a szívbeteg, a cukorbeteg.
Peić dr. Brigita általános orvos elmondta,
a VaxigripTetra nevű védőoltás már jól bevált
és évek óta ezt alkalmazzák az influenza ellen.
Az influenza elleni védőoltás védelmet ad
a betegség ellen.
A Szabadkai Egészségház igazgatója szerint
Szabadkára elegendő mennyiségű
influenza elleni védőoltás érkezett.
A Szabadkai Egészségház igazgatóját
Ivanka Beokovićnak hívják.


Hetvennél több busócsoport és 2500 maskarás búcsúztatja a telet a mohácsi busójáráson

A tervek szerint minden eddiginél több, 2500 maskarás és 71 busócsoport vesz részt a mohácsi, téltemető, tavaszköszöntő népszokáson, az idén február 8. és 13. között zajló busójáráson.

A 15 helyszínen több mint 160 hagyományőrző programot kínáló, két hét múlva csütörtökön kezdődő esemény hat napjára mintegy 110 ezer látogatót várnak. Szombaton és vasárnap 40-45 ezer érdeklődő fogadására készülnek a Duna-parti városban.
A látogatókat folklórműsorokkal, néptánccsoportok fellépésével, táncházakkal, busócsoportok bemutatóival, családi és gyermekprogramokkal várják a mohácsiak.
A farsang utolsó csütörtökétől húshagyókeddig tartó rendezvény első napján a fiataloké lesz a főszerep: ekkor iskolás néptánccsoportok lépnek fel, vetélkedőket tartanak, a felvonuló maskarások között pedig gyermek jankelék és kisbusók farsangolnak a városban, míg az esti órákban táncházakat tartanak busók részvételével.
Pénteken busómaszkfaragók és más népművészeti tárgyalkotók munkáiból nyílik kiállítás, folklórműsorokat tartanak, zenekarok lépnek fel a Busóudvarban, a baranyai horvát népviseletekről szóló kötetet mutatnak be, míg a Piac téren Versendi Kovács Józseffel és zenekarával tartanak horvát táncházat.
Szombaton a hagyományos mohácsi sokac viseletdarabok készítésének műhelytitkaiba kapnak bepillantást az érdeklődők, már a reggeli óráktól tamburazenekarok, néptáncegyüttesek, busócsoportok tartanak bemutatókat, lakodalmas menetet, valamint megnyílik a népművészeti és kézműves vásár.
Vasárnap busócsoportok farsangi készülődésébe pillanthatnak be a résztvevők, de lesz bábkoncert, ételkóstoltatás, majd dél után nem sokkal kezdődik meg a busók csónakos átkelése a Dunán a Sokacrévbe, s indul a népszokás legnagyobb felvonulása.
A hétfői rendezvények között lesz interaktív farsangi gyermekfoglalkozás, a busók hagyományosan házról-házra járnak majd a Kóló téren és a környező utcákban, kedden pedig a délutáni felvonulást követően meggyújtják az óriási főtéri máglyát, s elégetik a telet szimbolizáló koporsót.
A szervezők közölték: az esti délszláv táncházak a Mohácsi Piacon idén ingyenesek lesznek, továbbá idén kialakítanak egy boros standcsoportot is.
A mohácsi sokac népcsoport által meghonosított, híres farsangi eseményt egy 1783-as feljegyzés említi először.
A török hódoltság idején Mohács környékén megtelepedő etnikum körében élő legenda szerint furfangos őseik a török megszállás elől a Duna túlsó partján lévő Mohács-szigetre menekültek. A sokacok álruhákat öltve tértek vissza a folyón átkelve, és rajtaütöttek a babonás törökökön, akik az ijesztő maskarásoktól megrémülve fejvesztve menekültek a városból.
A télűző, tavaszköszöntő népszokás tradicionális elemei évszázadok óta változatlanok: borzas busóbundát, vászongatyát, bocskort öltő felnőttek faragott álarcokban, jellegzetes kellékekkel - tarisznyákkal, buzogányokkal, öles kereplőkkel és kolompokkal - felszerelkezve búcsúztatják a zord évszakot és várják a tavaszt.
A busójárást - első magyarországi elemként - vette fel az emberiség szellemi kulturális örökségének reprezentatív listájára az ENSZ Nevelésügyi, Tudományos és Kulturális Szervezete, az UNESCO 2009-ben.
A népszokás idei részletes programjairól, a helyszínek megközelítéséről, parkolási információkról a www.mohacsibusojaras.hu webcímen és a rendezvény Facebook-oldalán található bővebb tájékoztatás.

2500 busó búcsúztatja majd a telet Mohácson

A tervek szerint idén 2500 busó és 71 busócsoport vesz részt a mohácsi busójáráson.

Mohács 1 város Magyarországon.
A mohácsi busójárás téltemető, tavaszköszöntő népszokás.
A busók nagy, szőrös maszkba öltözött férfiak és nők.
A busók a hangos, zajos felvonulásukkal űzik el a telet
és hívogatják a tavaszt.
Az idén február 8. és 13. között szervezik meg a busójárást.
A 15 helyszínen több mint 160 program várja majd az érdeklődőket.
Az esemény 6 napjára 110 ezer látogatót várnak.
Szombaton és vasárnap 40-45 ezer érdeklődőt várnak Mohácsra.
Február 10-e szombat,
február 11-e vasárnap lesz.
A látogatókat néptánccsoportok fellépésével, táncházakkal,
busócsoportok bemutatóival, családi
és gyermekprogramokkal várják a mohácsiak.
Idén az esti délszláv táncházak a Mohácsi Piacon
ingyenesek lesznek.
A busójárás idei részletes programjairól,
a helyszínek megközelítéséről, parkolási információkról
a www.mohacsibusojaras.hu internetes oldalon
és a rendezvény Facebook-oldalán található.


Elmarad a mohácsi busójárás

A súlyosbodó járványhelyzet miatt nem tartják meg a februárra tervezett busójárást Mohácson - közölte a Duna-parti város polgármestere.

Pávkovics Gábor (Fidesz-KDNP) közleményében azt írta, a rendezvény törlésével kapcsolatos döntését azt követően hozta meg, hogy egyeztetett a város képviselő-testületével és a busócsoportok vezetőivel. Mint fogalmazott, "a mindenkori szereplőkért, résztvevőkért, s a mohácsi farsangi tradíciók után érdeklődő közönségért érzett felelősségtől áthatva" határozott úgy, hogy a télűző-tavaszköszöntő népszokással összefüggésben semmilyen program nem lesz a településen.
Kitért rá: Mohács vezetése úgy ítéli meg, hogy egy ilyen, több tízezernyi résztvevőt vonzó tömegrendezvény igen komoly egészségügyi kockázatot jelentene mind a város lakosságára, mind az ide érkezőkre nézve, emellett a fertőzés esetleges, nagyobb arányú elterjedése beláthatatlan következményekkel járhat. Ilyen veszélyeknek kitenni emberek százait, ezreit pedig igen komoly felelőtlenség lenne - írta. A polgármester arra kérte az érintetteket, érdeklődőket, hogy a busójárás idejére városukba ne szervezzenek kirándulásokat, turistautakat. Hozzátette: a város vezetése reméli, hogy a világjárványt belátható időn belül sikerül megfékezni, s a 2022. évi busójárás megrendezése elől már elhárulnak az akadályok.
Kedvező időjárás esetén a busójárás az elmúlt években napi 50-60 ezer embert vonzott a városba. Az UNESCO által az emberiség szellemi kulturális örökségének reprezentatív listájára 2009-ben felvett, a helyiek által sokacnak, a köznyelvben sokácnak nevezett népcsoport által meghonosított farsangi eseményt egy 1783-as feljegyzés említi először. A balkáni térségből a török hódoltság idején Mohács környékén megtelepedő etnikum körében élő legenda szerint furfangos őseik a török megszállás elől a Duna túlsó partján lévő Mohács-szigetre menekültek. A sokacok álruhákat öltve tértek vissza a folyón átkelve és rajtaütöttek a babonás törökökön, akik az ijesztő maskarásoktól megrémülve fejvesztve menekültek a városból.
A busójárás tradicionális elemei változatlanok: borzas busóbundákat öltő felnőttek faragott álarcokban, jellegzetes kellékekkel, öles kereplőkkel, kolompokkal felszerelkezve búcsúztatják a zord évszakot és várják a tavaszt. A sokacok hagyományait, népművészetét, mindennapjait tavaly nyár óta egy tájház is bemutatja Mohácson.

Elmarad a mohácsi busójárás

Nem tartják meg februárban a mohácsi busójárást.

A 2021 februárjára tervezett
busójárás
a koronavírus-járvány miatt
nem lesz megszervezve.
Mohács 1 város
Magyarországon.
A busójárás 1 nagyon
híres rendezvény.
Busójáráskor
rémisztő maszkokat
húznak fel az emberek,
hogy elűzzék a telet,
és köszöntsék a tavaszt.
Egyre több az új
koronavírusos beteg
Magyarországon,
ezért a szervezők
nem merik megtartani
a busójárást februárban sem.
Minden évben több
1000 látogatója van
a mohácsi busójárásnak.
A koronavírus-járvány miatt
tilos a gyülekezés.
Ezért sem szervezik meg
februárban a busójárást.
A szervezők remélik,
hogy a 2022-es évben
már gond nélkül
meg fogják szervezni
a busójárást Mohácson.


Karácsony második napja: mit ünneplünk december 26-án?

December 26-a van, karácsony másnapja, István névnapja. A kereszténység ezen a napon Szent István diakónusról, a kereszténység első vértanújáról emlékezik meg.

December 26-án nem Szent István királyt ünnepeljük, hanem névadó szentjét, István diakónust, aki az egyház első vértanúja volt. Ő volt az első hét diakónus egyike. Szent Lukács ír róla bővebben Az apostolok cselekedeteiben, habár nem a vértanúságának fontosságát hangsúlyozza, hanem azt, amit ez magával hozott: a fiatal Egyház Jeruzsálemből szétszóródik Júdeába és Szamariába, majd a pogányok közé is, és terjedni kezd az Evangélium.
István körülbelül Kr. u. 3 táján születhetett, hellenista családban. Egyike volt a jeruzsálemi keresztény község első hét diakónusának. Őket a hívők Kr. u. 36-ban az apostolok segédjeivé választottak. Mivel jelentős szerepet vállalt magára a keresztény közösségben, hamar kivívta a zsidók haragját. Főbíróság elé állították, de ott sem tudták megtörni a hitét, nyíltan hirdette Jézus Krisztus dicsőségét. Hamis tanúk által halálra ítélték. Kihurcolták a városból, a damaszkuszi kapu felé, és a fékevesztett, gyűlölettel teli tömeg agyonkövezte.
Saul tanúja volt a szörnyű tettnek, István vértanúsága után egy héttel ugyanezen a kapun át indult el Damaszkuszba. Elhaladván a hely mellett, látomása volt, hallotta István utolsó imádságát. Ennek hatására tért meg, és nevét Saulról Pálra változtatta.
Szent Istvánt a győzelem jelével, pálmaággal vagy kövekkel a köntösében szokták ábrázolni.
A templomok ilyenkor pirosba borulnak, ismertette Zapletán Géza, a szabadkai Munkás Jézus plébánia plébánosa: „A piros az ünnepi színek közé tartozik az egyházban a fehér mellett. Piros színt akkor használunk, amikor valamilyen vértanút ünneplünk vagy vértanúról emlékszünk meg, és pünkösdkor a Szentlélek eljövetele napján is piros színt használunk, hiszen a Szentlélek tüzes nyelvek alakjában jött el az apostolokra.”
A magyar népszokások szerint ilyenkor felköszöntik a falu Istvánjait, majd másnap a Jánosokat - idézte fel Silling Léda, néprajzkutató: „Szent István vértanú napja van ma, holnap pedig János nap lesz. A mai szokások leginkább ehhez a két névnaphoz kötődnek. Hagyományőrző területeken ezt a napot úgy ünneplik, hogy az Istvánokat és a Jánosokat mennek köszönteni. Tegnap már déltől lehetett az Istvánokat köszönteni, ma déltől pedig a Jánosokat. A holnapi nap, ami már a János nap lesz, az pedig a Bolygó nap ebben az időszakban. Ilyenkor a családok elmennek egymáshoz karácsonyt vagy ünnepeket köszönteni. Leginkább egy-egy bort visznek a Jánosnak vagy az Istvánnak és aztán ott egy kicsit beszélgetnek.”

Ilyenkor kezdik a regölést is, ami karácsonyi és újévi köszöntés. A hiedelmek szerint egészség- és termésvarázsló nap van ma. István napjától újévig, néhány területen vízkeresztig regöltek a legények vagy a felnőtt férfiak. A faluban házról házra járva bőséget, boldogságot kívántak a következő évre. A regösök a házhoz való megérkezéskor a házigazdától engedélyt kértek, hogy elmondhassák az éneket, ezután elmesélték a csodaszarvas legendáját.

Karácsony másnapja van

Ma van karácsony másnapja, december 26-a.

Karácsony másnapján István névnapját ünnepeljük.
A kereszténység ezen a napon Szent Istvánra emlékezik.
Szent István a kereszténység első vértanúja volt.
A vértanúkat azért ölték meg régen,
mert hirdették a népnek Jézus Krisztus dicsőségét.

A magyar népszokások szerint a férfiak ezen a napon
felköszöntik a falu Istvánjait és elkezdik a regölést is.
A regölés karácsonyi és újévi köszöntést jelent.
A faluban házról házra jártak a regősök és bőséget,
boldogságot kívántak a következő évre.
A regösök a házhoz való megérkezéskor
a házigazdától engedélyt kértek, hogy elmondhassák az éneket.
Ezután elmesélték a csodaszarvas legendáját.
A regölés újévig vagy néhány területen vízkeresztig tartott.
Vízkereszt január 6-án van.


A hétvégétől markáns lehűlés várható

Az enyhe, tavaszias időt hirtelen felváltja a zord tél, ami sokak szervezetét megterhelheti.

Az Északkelet-Európában felgyülemlett hideg, sarkvidéki levegő a hét végén nagy lendülettel megindul dél felé, és elárasztja a Kárpát-medencét, a jövő héten így kemény éjszakai fagyokra van kilátás, és a nappalok is csípősek lesznek.
Szombaton többfelé lehet eső, vasárnap viszont - a hideg levegő megérkezésével - halmazállapot-váltás fordulhat elő. Közben azonban szűnik a csapadék, így korai lenne még hómennyiségről beszélni - teszik hozzá a szakemberek. Arra is felhívják a figyelmet, hogy a havazást - átmeneti jelleggel - ónos eső, fagyott eső is megelőzheti, sőt a korábban még eső formájában lehullott csapadék is lefagyhat, így igazi téli útviszonyokra kell számítani.
Tehát úgy tűnik vége az enyhe télnek, jövő hét elejétől fel kell készülnünk a hideg, szeles, helyenként havas időjárásra Vajdaság területén. Vasárnapról hétfőre akár 10 Celsius-fokot is zuhanhat a hőmérséklet, jövő héten pedig a csúcshőmérséklet végig fagypont körül tetőzik majd.
A hideg idő beköszöntével fontos odafigyelnünk magunkra. A száraz, hideg levegő belélegzésével csak óvatosan, mivel elősegíti a torokgyulladás kialakulását. Szervezetünk érösszehúzódással reagál a hideg hatására, ezért fontos a réteges öltözködés.
Varga Sándor: „Az embert csak megterheli, sajnos muszáj így mondani, a téli idő az csak megterhel minden téren. Fizikailag is, anyagilag is. Főleg anyagilag.”
Van, aki már a nyár vége óta készül a hideg napokra. Már előre betáraznak tüzelőanyagból, elvégzik a ház körüli szükséges munkákat. Érdemes megóvni a vízóránkat a fagyástól, mivel ha az tönkremegy, nem olcsó mulatság kicserélni.
Szilágyi Nándor: „Ez nagyon egyszerű. Ezt minden évben, minden háztulajdonos megcsinálja, hogy a vízóránál elzárja a vizet, azt a részét amelyik vezet az udvaron. Az udvari csapot megnyitja. Ott persze nem folyik a víz, mert most el van zárva, és akkor vissza kell menni, le a lyukba, és ott van egy picike csap. Azt meg kell nyitni, és akkor szépen a víz kifolyik a csőből, és nincs mi, hogy megfagyjon. Ezt minden évben megcsinálom, ősz végén, tél elején, ott november, december környékén. Tavaszra pedig újra megengedem, és megy tovább az élet.”
Fokozott figyelmet kell fordítanunk a közlekedésre is. A megfagyott közutak komoly baleseteket okozhatnak. A gépjárművek felkészítését a téli időszakra remélhetőleg mindenki elvégezte, azonban figyelembe kell venni, hogy a téli gumi nem véd meg minket minden helyzetben.
Vujković Róbert, sofőr: „Ilyenkor télen, amikor melegből átmegyünk egy bizonyos fagyos időszakra, amikor befagynak az utak, nagyon oda kell figyelni, hogy az ember hogy hajt, mert ilyenkor még megszokta azt, hogy a féktáv más. Ha jeges az út, vizes az út, akkor ettől a pillanattól sokkal hosszabbak a féktávok, jobban megcsúszhat az autó. Ugyanígy oda kell figyelni, hogy az ablakmosó folyadékok milyen állapotban vannak, hogy ne fagyjanak be, hogy az ember le tudja mosni az ablakokat.”
Arról, hogy pontosan milyen időjárásra számíthatunk az elkövetkező napokban, Marko Čubrilo meteorológus tájékoztatta stábunkat.„A meleg időjárás szombatig marad. Azzal, hogy száraz idő lesz, holnap és holnapután, nem lesz eső, ahogy ma volt. Ez jelentős változás lesz az időjárásban szombat este. Főleg a vasárnap lesz esős, azután hirtelen lehűlés jön, és beáll egy normális hőmérséklet. Tél lesz, hóra is számíthatunk vasárnap estétől hétfőre virradóra. Tehát vasárnaptól a tavaszból átmegyünk egy normális januárba. A hó nagyjából 5-6 centiméter vastagságú lesz. Hideg és zord időjárás lesz, napközben is fagypont alatt lesz a hőmérséklet, ami lehet, hogy ijesztő, de valójában normális. A mostani hőmérséklet most inkább áprilisi, mint januári.”
A meteorológus elmondta továbbá, hogy a lehűlés nagyjából január közepéig fog tartani. Lesz néhány enyhébb nap, majd legközelebb január 20-a után számíthatunk hidegebb időre.
Amennyiben figyelmet fordítunk a Palicsi-tó mellett lévő hőmérőre, a kora délutáni órákban pontosan hat fokot mutatott. Hét ágra sütött a nap, és sokan sétálgattak a tóparton. Pár napig még kihasználhatjuk ezt a jó időjárást, viszont hétfőtől sokkal hidegebb időre számíthatunk.

Hétvégén érkezik a lehűlés

Az enyhe, tavaszias időt hirtelen felváltja a hideg tél.

Ez a gyors időjárás-változás sok ember szervezetére
rossz hatással lehet.
A hétvégén érkező hidegfront miatt
a jövő héten kemény éjszakai fagyokra lehet számítani.
Hétvége szombat és vasárnap.
Szombaton többfelé lehet eső.
Szombat január 6-a, holnap lesz.
A fagy és az esős idő miatt csúszósak lehetnek az utak.
Fontos, hogy figyelmesen és óvatosan vezessenek az utakon.
A hidegfront érkezésével a jövő héten
már a nappalok is hidegek lesznek térségünkben.
A jövő héten hideg, szeles és havas időjárás várható Vajdaságban.
A megkérdezett meteorológus elmondta,
hogy a lehűlés várhatóan január közepéig tart.
Meteorológus az a személy, aki az időjárás változásával foglalkozik.
Január 20-a után további hideg időre számíthatunk térségünkben.
Ma még élvezhetjük a szép időjárást,
de hétfőtől érkezik az igazi hideg tél.
Ma január 5-e, péntek van.


Visszaindultak a vendégmunkások

Megnövekedett a várakozási idő a Horgos-Röszke autópálya-határátkelőhely Szerbiából kilépő oldalán, továbbá a királyhalmi és a kelebiai átkelőkön is, Szerbiából Magyarország felé a személyforgalomban.

A gyorsabb határátlépés érdekében az illetékesek a Béreg-Hercegszántó átkelőt javasolják, ahol nem kell várakozási idővel számolni és 24 órás nyitvatartással működik. Emellett a kevésbé forgalmas, kisebb közúti határátkelőhelyeket ajánlják. A helyzet percről percre változik, indulás előtt érdemes tájékozódni.
A vasárnap délelőtti órákban folyamatosan érkeztek a személygépkocsik a Kelebia-Tompa átkelő Szerbiából kilépő oldalára. Magyarország felé a belépésre nagyjából két órát kellett várni.
Mikica Stefanović Belgrádból utazott vissza Németországba, ahol vendégmunkásként dolgozik. Azt mondta, neki megéri letérni az autópályáról, és Kelebia felé kerülni.
„Azért mert már ráfáztam Horgosnál négy alkalommal is, és azt mondtam, soha többé nem megyek arra. Bár úgy tűnik, itt Kelebián is egyre gyakrabban van torlódás.”
Hozzátette, követi a közösségi oldalak határfigyelő csoportjait, amelyek szerint most a kisebb átkelőkön is hosszabb a várakozási idő.
Kelebia és Tompa között a nap folyamán összeért a két határ, ellenkező irányban, Szerbiába belépésre alig jött jármű. Magyarországon véget ért a téli iskolaszünet, hétfőtől tanítás van. Sok vajdasági magyar diák az anyaországba tért vissza, hogy tanulmányait folytassa. Köztük Lévai Balázs Palicsról Szombathelyre.
„Ott sulizok. Hát, nem tudom mi lesz a határral, szerintem egy három óra biztos, hogy lesz.”
A Horgos-Röszke autópálya-határátkelőhelyen a Szerbiából kilépő oldalon Magyarország irányába, szombatról vasárnapra virradó éjszaka, illetve vasárnap a reggeli órákban, a közösségi oldalak határfigyelő csoportjainak bejegyzései alapján, illetve az autósok elmondása szerint, voltak akik nyolc óra hosszat is vesztegeltek. Vasárnap a déli, kora délutáni órákra némileg csökkent a várakozási idő, ugyanis a magyar és a szerb határszervek összehangolták a munkát, és gyorsabb lett a Magyarországra beléptetés, így nagyjából négy órát kellett vesztegelni Magyarország irányába.
A szerb és a magyar határ közötti rész teljesen megtelt. A Magyarországra való belépésre nemcsak Nyugat-Európába visszatérő vendégmunkások, hanem az ortodox karácsonyi ünnepekre Budapestre utazó szerbiai fiatalok is voltak. Anastasija Nikolić barátnőjével indult útnak a magyar fővárosba.
„ Őszintén szólva nem számítottunk ekkora torlódásra. De ez van.
- Tájékozódtatok indulás előtt?
- Nem, sajnos nem tájékozódtunk, úgy gondoltuk, két óra alatt átérünk, de ez hosszabb idő lesz.
- Hát, úgy négy óra?
- Lesz ám ez négy óra. Négy óra biztosan.
- Mit csináltok majd Budapesten?
- Kicsit szórakozunk, bulizunk, őszintén egy kicsit unalmas már nekünk Újvidék.
- Mikor jöttök vissza?
- Egy pár nap múlva.”
A szintén újvidéki Željko Kukilo Münchenben dolgozik. Vasárnap reggel 7-kor állt sorba, 11 óra után még mindig a két határ közt várakozott, Magyarország felé.
„Idegeskedünk, de haladunk lassan. Várakozunk, mert nem tehetünk mást. Vissza sem tudunk fordulni. Láttam, reggel valakik visszafordultak Kelebia felé, de követem élőben, Kelebián is torlódás van.
A szerbiai határrendőrség illetékesei szerint a Szerbiából kilépő oldalon Magyarország felé az ortodox karácsony elmúltával még nagyobb torlódásra lehet számítani, egészen január közepéig.

Hosszú várakozás Horgosnál

Torlódás alakult ki ma reggel a Horgos-Röszke autópálya-határátkelőnél.

Ma január 2-a, vasárnap van.
A torlódás az, amikor sok autó várakozik
a határon, ezért lassan halad a sor.
A torlódás azért alakult ki,
mert a szabadságukat Szerbiában töltő
vendégmunkások elindultak vissza külföldre.
Szerbiából Magyarország irányába
alakult ki a torlódás ma reggel.
Az autósoknak 3 órát kell várniuk a határon.
Az autóbusszal utazóknak 2 órát kell várniuk
a határátlépésre.
Információk szerint Magyarországról Szerbia felé
1 órás a várakozás.
Utazás előtt érdemes az interneten tájékozódni a határátkelőkről.
Utazás esetén érdemes a kisebb határátkelőket használni.


Megválasztották miniszterelnöknek Orbán Viktort

Újra miniszterelnökké választotta Orbán Viktort a magyar Országgyűlés. A Fidesz elnökét 133 igen szavazattal, 27 nem ellenében választották meg a képviselők.

A Fidesz elnökét - aki 2010 óta tölti be megszakítás nélkül a kormányfői tisztséget - 133 igen szavazattal, 27 nem ellenében választották meg a képviselők. Ezzel a miniszterelnök újból hivatalba lépett.
Beszédében a határon túli magyarságot arról biztosította, hogy továbbra is számíthatnak Magyarország támogatására.
Megválasztása után tartott beszédében kiemelte, a magyar demokrácia három évtizedes történelmében soha egyetlen pártra nem szavaztak annyian, mint most a Fidesz–KDNP-re. Hozzátette, látja az újraéledő nemzeti összetartozás lelki és fizikai lenyomatait Kárpát-medence-szerte.
Orbán Viktor, miniszterelnök, Magyarország: „Ez nemcsak a határon túl élő magyaroknak jó, de erősíti az egyetemes magyarságot és erősíti az anyaországot is. A határon túli magyarok számíthatnak ránk. Lankadatlanul folytatjuk nemzetegyesítő munkánkat.”
A következő évtized legfontosabb feldatának nevezte Orbán Viktor, hogy Magyarország kimaradjon a háborúból, valamint megvédje az ország békéjét és biztonságát. Elmondta, a háború Magyarország szomszédjában még hosszú ideig és "józan ésszel nehezen felfogható mennyiségű" fegyverrel folytatódni fog és állandó biztonsági fenyegetést jelent az országra.
Orbán Viktor azt mondta, felfogása szerint aki fegyvert szállít, "fél lábbal már benne is van a háborúban". Úgy fogalmazott, "mi a béke mellett állunk, a béke épít, a háború rombol", ezért azonnali tűzszünetet és béketárgyalásokat akarunk. Jelezte, ki fog tartani álláspontja mellett.
Orbán Viktor, miniszterelnök, Magyarország: „Ha egy ország hadserege gyenge, katonái nem harcképesek, népe pedig nem akarja megvédeni magát, akkor azt az országot fogják először megtámadni. Sárkány ellen sárkányfűre van szükség. A sárkányfüvet magyar honvédségnek hívják, amelyet megerősíteni, valódi véderőt kifejteni képes hadsereggé alaktani a legsürgetőbb feladat.”
A történelmi egyházak által fenntartott intézmények segítését, valamint a nemzetegyesítés "lankadatlan" folytatását is ígérte Orbán Viktor. Közölte, a következő kormány különösen számít a történelmi egyházak híveinek közösségeire, amelyek létezése önmagában is nagy érték Magyarországnak.
Biztosítani fogjuk az evangélium hirdetéséhez szükséges feltételeket, a szabadságot és az egyházak tiszteletét - mondta.
Hozzátette, látják az egyházi iskolák, kórházak, idősotthonok utáni növekvő igényt, ezek segítése a kormány munkájának fontos része lesz.
Orbán Viktor beszélt arról is, hogy látja az újraéledő nemzeti összetartozás lelki és fizikai lenyomatait is szerte a Kárpát-medencében. Ez nemcsak a határon túl élő magyaroknak jó, de erősíti az egyetemes magyarságot és az anyaországot is - mondta.
A határon túli magyarok számíthatnak ránk, lankadatlanul folytatjuk nemzetegyesítő munkánkat - jelentette ki.
Magyarország nem fogad el olyan gazdasági intézkedéseket, amelyek tönkretennék a magyar családokat - jelentette ki Orbán Viktor miniszterelnök újraválasztása után az Országgyűlésben.
Orbán Viktor azt mondta: Brüsszel nap mint nap visszaél a hatalmával, és "csupa olyasmit akar ránk kényszeríteni, ami nekünk rossz és tőlünk idegen". Hozzátette: Magyarország "az élni és élni hagyni elv" jegyében "toleranciaajánlatot" tett a migráció, a gender és legutóbb az olajembargó ügyében is, azonban ezeket visszautasították.  "De mi továbbra sem adjuk fel a határok védelmét, nem bontjuk le a kerítést és nem engedünk be migránsokat, megvédjük a családjainkat, a genderaktivistákat nem engedjük be az iskoláinkba, nálunk az apa férfi, az anya nő, gyerekeinket pedig hagyják békén, kitartunk Magyarország békéje és biztonsága mellett, és nem fogadunk el olyan gazdasági intézkedéseket, amelyek tönkretennék a magyar családokat" - jelentette ki a miniszterelnök. Leszögezte: Magyarország az Európai Unió tagja, és érdeke, hogy a következő évtizedben az is maradjon.
Nehéz körülmények közepette is vállalom, hogy Magyarország előre fog menni és nem hátra - részletezte az újraválasztott magyar miniszterelnök.
Kijelentette: a most megalakítandó kormány vállalása az, hogy a kibontakozó európai válság idején is megőrzi a legfontosabb eredményeket, és nem adja fel a fontos célokat. "Megvédjük a teljes foglalkoztatottságot, megvédjük a családtámogatásokat, vállalom, hogy megvédjük a nyugdíjak értékét, a rezsicsökkentést is"- hangsúlyozta.
Orbán Viktor egyébként 2010 óta tölti be megszakítás nélkül a magyar kormányfői tisztséget. 1998, 2010, 2014 és 2018 után most ötödször választották meg Magyarország kormányfőjévé.

A Fidesz elnökét 133 igennel
és 27 nemmel szavazták meg tegnap
az országgyűlés képviselői.
Tegnap május 16-a, hétfő volt.
A magyar Országgyűlésben
azok a politikusok vannak,
akik a parlamentben döntéseket hoznak.
A Fidesz elnöke, vagyis Orbán Viktor
2010 óta Magyarország kormányfője.
Orbán Viktor beszédében elmondta,
a határon túli magyarság továbbra is
számíthat Magyarország támogatására.
Orbán Viktor beszélt az ukrán háborúról is.
A miniszterelnök szerint a legfontosabb,
hogy Magyarország kimaradjon a háborúból,
és megvédje az ország békéjét és biztonságát.
Orbán Viktor elmondta, a magyarországi
egyházakat is támogatni fogják a továbbiakban.
Orbán Viktor elmondta, hogy a nehéz
körülmények között is vállalja,
hogy Magyarország előre fog menni és nem hátra.


Itt a tárca, hol a tárca?

Egyre gyakoribb a pénztárcalopás a szabadkai Tejpiacon - panaszkodnak az árusok és a vásárlók is.

A megkérdezettek szerint főképp kamaszkorú gyerekek az elkövetők, akik akár másodpercek alatt elemelik a polgárok értékeit. Legyünk körültekintőbbek, vigyázzunk értékeinkre!
Elegendő egy pillanatnyi figyelmetlenség, és máris pénztárca nélkül maradunk. Bár a hatóság és a biztonsági őrök folyamatosan figyelik a szabadkai Tejpiac környékét, mégis gyakori a pénztárcalopás.
Kunszt Ilona, Szabadka: „Mennek az idős asszonyok után, meg a fiatalok után is. Csak nyúlnak bele a táskába, még a farzsebből is kiveszik a pénztárcákat.”
Bellér Eszter, Szabadka: „Múlt évben hallottam, hogy több gyerek, kamaszkorú gyerekek közrefognak személyeket, beszéltetik, és akinek hátul van a táskája, azt sajnos kirabolják.”
Olyan tolvajok is akadnak, akik az ellopott pénztárcákat a legközelebbi postaládába dobják be, hogy a személyes iratok legalább megkerülhessenek. Ha az áldozatnak szerencsétlenségében legalább egy kis szerencséje is van, később átveheti tárcáját a kettes postán, a korcsolyapálya közelében. Kalász Ilona, Szabadka: „Betettem a táskába, vagyis a táskára rátettem a pénztárcát. Megfordultam, mentem volna a bicikliért, abban a pillanatban hátulról valaki mögöttem volt. Nem tudom ki. Mire megfordultam, látom, hogy nincs a pénztárca a tetején.”
Terényi Árpádot kedden rabolták ki a szabadkai Tejpiacon. Amint észrevette, rögtön letiltotta bankkártyáját, majd értesítette a hatóságokat. Most abban reménykedik, hogy valaki megtalálja a pénztárcáját, hogy legalább az iratait visszakaphassa. „Tegnap a délelőtt folyamán a Tejpiacra mentem vásárolni. Az első vásárlásnál vettem észre, hogy már nincs a zsebemben a pénztárcám, pánikba estem. Visszamentem abba az üzletbe, ahol vásároltam utoljára, ahol tudtam, hogy még nálam volt. Rájöttem, hogy csak a piacon történhetett ez a probléma. Kizsebeltek.”
De nem csak a Tejpiacon fordulnak elő lopások, hanem a város központjában is. Kopilović Ivannak a Strossmayer utcában emelték el a tárcáját. „Bementem, hogy vegyek egy esernyőt, itt van, akkor még megvolt a buksza. Kijöttem, esett az eső, az esernyőt kinyitottam, elmentem a buszra, nincs buksza. Igazolvány, betegkönyv, nyugdíjkártya, a patikában, ami volt, a hűségkártya, semmi. Minden eltűnt, kész.”
Fontos, hogy mindig olyan helyen tartsuk értékeinket, ahol nincsenek szem előtt. A táskánkat ne hagyjuk nyitva, és a farzsebünkben se hordjuk a tárcánkat, ellenkező esetben könnyen a tolvajok áldozataivá válhatunk. Ha eltulajdonítják személyes iratainkat, mielőbb értesítsük a hatóságokat.

Egyre több a pénztárcalopás Szabadkán

Egyre többször történik pénztárcalopás a szabadkai Tejpiacon. Erre az árusok és a vásárlók is panaszkodnak.

A megkérdezettek szerint főleg kamaszkorú
gyerekek lopják a pénztárcákat.
Nagyon fontos, hogy figyeljünk a dolgainkra
az utcákon és a piacokon is.
A tolvajok nagyon gyorsan el tudják lopni
a fontos értékeinket, mint például a pénztárcát
vagy a táskát.
A szabadkai Tejpiac környékét biztonsági őrök
és rendőrök is figyelik.
Mégis előfordulhat pénztárcalopás.
Olyan tolvajok is vannak, akik az ellopott pénztárcákat
a legközelebbi postaládába dobják be.
A pénzt kiveszik a pénztárcából,
de a személyes dokumentumokat benne hagyják
és a postaládába dobják.
Így a személyes dokumentumok visszakerülhetnek
a tulajdonoshoz.
Személyes dokumentum például a személyi igazolvány,
a jogosítvány vagy a betegkönyv.
A postaládákba dobott pénztárcákat
a kettes postán lehet átvenni.
A kettes posta a szabadkai korcsolyapálya közelében van.
Nem csak a Tejpiacon vannak lopások.
A város központjában is panaszkodtak már az emberek,
hogy az utcán ellopták a pénztárcájukat.
Nagyon fontos, hogy mindig olyan helyen tartsuk
az értékeinket, ahol más nem láthatja.
A táskánkat sosem hagyjuk nyitva.
A farzsebben sem szabad pénztárcát tartani.
Ha lopás történik, azonnal hívni kell a rendőrséget.
A rendőrség telefonszáma a 192.


Ne bántsák az állatokat!

Szigorúbb börtönbüntetést kaphatnak az állatkínzók.

Szigorúbban büntethetik az állatkínzást Szerbiában. Az ORCA nevű szervezet kezdeményezte, hogy gyűjtsenek aláírást az állatbántalmazás megakadályozására. Már több mint 30 ezer aláírást szedtek össze. Az Igazságügyi Minisztérium - úgy tűnik - figyelembe veszi a lakosság akaratát. Javasolni fogja, hogy az állatok kínzását és megölését az eddigi egy év helyett két év börtönbüntetéssel sújtsák. Azok, akik állatviadalokat szerveznek, fél évtől három év fegyházat is kaphatnak - a javaslat szerint.

Szigorúbb büntetés lesz az állatkínzóknak

Szigorúbb börtönbüntetést kaphatnak az állatkínzók Szerbiában.

Az emberek aláírást gyűjtenek azért, hogy ne legyen állatbántalmazás.
Nagyon sok ember írt alá, azért hogy ne legyen állatbántalmazás.
Az állatkínzó az az ember, aki veri az állatot.
Az állatkínzó az az ember, aki megöli az állatot.
Az állatkínzás tilos.
Az állatkínzó állatbántalmazást csinál.
Az állatbántalmazás az állatok verését és megölését jelenti.
Az állatbántalmazás tilos.
Az állatkínzók 1 év börtönbüntetést kapnak Szerbiában.
Az Igazságügyi Minisztérium azt akarja, hogy ne 1 év börtönbüntetést kapjanak az állatkínzók.
Az Igazságügyi Minisztérium azt akarja, hogy 2 év börtönbüntetést kapjanak az állatkínzók.
Az Igazságügyi Minisztériumban az emberek fontos dolgokról döntenek.
Az Igazságügyi Minisztériumban az emberek azt akarják, hogy igazság legyen Szerbiában.
Azok az emberek, akik állatviadalokat szerveznek 1,5 év börtönbüntetést is kaphatnak.
Azok az emberek, akik állatviadalokat szerveznek 3 év börtönbüntetést is kaphatnak.
Az állatviadal az, amikor az ember betanítja az állatokat, hogy egymást bántsák.
Az állatviadalokon az állatok megsérülnek.
Az állatviadal szervezése tilos.


A tűzoltók és önkéntesek fékezték meg a lángokat Szabadka és Radanovác között

Nagyjából 70 hektáron csaptak fel a lángok Szabadka és Radanovác között a főút mellett.

A Szegedi úton már messziről hatalmas füst jelezte a tüzet, amely később a főút melletti füves területet is elérte. A tűzoltók gyorsan reagáltak és néhány önkéntes traktorral is besegített az oltásba.
Dél és egy óra között nagy füstre lettek figyelmesek a lakosok a radanováci tanyákon. A Szegedi út melletti tarló gyulladt ki, amely az erős szél miatt egyre gyorsabban terjedt.
Folyamatosan érkeztek a tűzoltók, nagyjából 5-6 fűzoltó autó és egy traktor is segített a tarló feltárcsázásában. Ahogy látható a hátam mögött a tarló legnagyobb területe teljesen el van oltva, már csak egy-egy bála van lángokban. A tűz oka egyelőre ismeretlen.
Bóni László és felesége gyorsan reagáltak, ugyanis a tűz megközelítette szőlősüket és fóliasátrukat is: „Pontosan egy órakor értem ide ki, és hatalmas nagy füstöt láttam. Azt hittem, hogy nálam gyulladt ki valami. Aztán felmásztam a kilátóra, ahonnan jó nagy teret be lehet látni. Láttam, hogy egész messze és hosszában tűz lángol, a tarló begyulladt és láttam, hogy erre felénk közeledik. Gyorsan lementem és egy tömlőt, locsolót kerestem, mivel a szőlőnek a sarkában van egy csap és gondoltam rácsatlakozok és ahogy jön a tűz, előtte belocsolom, hogy ne tudjon terjedni.”
A Szegedi út egy része szinte teljesen átláthatatlan volt a hatalmas füst miatt, a járdán való közlekedés pedig lehetetlen volt. A délutáni órákra sikerült csak megfékezni a lángokat.

Tűz volt Szabadka és Radanovác között

Tegnap délután tűz ütött ki Szabadka és Radanovác között a főút mellett.

Tegnap július 13-a, szerda volt.
Tegnap 12 óra és 1 óra között
a Szegedi úton hatalmas füst jelezte a tüzet.
A tűz a főút melletti füves területet is elérte.
A tegnapi erős szél miatt gyorsabban terjedt a tűz.
A tűzoltók gyorsan a helyszínre siettek.
Összesen 6 tűzoltó autó és 1 traktor
oltotta a tüzet Szabadka és Radanovác között.
A tűzoltóknak és az önkénteseknek
sikerült eloltani a tüzet.
A tűz oka még ismeretlen.
A Szegedi út egy része teljesen
átláthatatlan volt a hatalmas füst miatt.
A járdán való közlekedés lehetetlen volt
a hatalmas füst miatt.
Tegnap egészen a délutáni órákra
sikerült csak eloltani a lángokat.


Sok balesetet okoznak az ittas sofőrök

Az új közlekedésbiztosítási törvényjavaslat értelmében az ittasan balesetet okozó sofőrök akár 2,5 millió eurós kártérítést is fizethetnek majd a károsultaknak.

22 ezer balesetben 310 ember meghalt, míg 1800-an súlyos sérüléseket szenvedtek Szerbia-szerte az év eleje óta - tájékoztat a szerbiai közlekedési rendőrség. A balesetben résztvevő sofőrök 14 százaléka alkoholt fogyasztott, mielőtt a volán mögé ült volna és balesetet okozott. A Tanjug hírügynökség összeállításában emlékeztet, készülőben van az új közlekedésbiztosítási törvényjavaslat, amelynek értelmében az ittasan balesetet okozó sofőrök akár 2,5 millió eurós kártérítést is fizethetnek majd a károsultaknak. A javaslatról ősszel vitázik a köztársasági parlament.

Sok balesetet okoznak az ittas sofőrök

Sok közlekedési balesetet okoznak az ittas sofőrök.

Ittas sofőr az, aki vezetés előtt alkoholt iszik.
Vezetés előtt és vezetés közben tilos a sofőrnek alkoholt inni.
Közlekedési baleset például, amikor 2 autó egymásnak ütközik.
Közlekedési baleset például, amikor 1 autó elüt 1 gyalogost.
A 2019-es év eleje óta nagyon sok közlekedési baleset történt Szerbiában.
A 2019-es év eleje óta 22 000 közlekedési baleset történt Szerbiában.
A 22000 közlekedési balesetben 310 embert meghalt.
A 22000 közlekedési balesetben 1800 ember súlyosan megsérült.
Nagyon sok közlekedési baleset azért történt, mert a sofőr alkoholt ivott.
Lehet, hogy lesz 1 új törvény, ami megbünteti az ittas sofőröket Szerbiában.
A törvény akkor lesz használva, ha elfogadják a szerbiai parlamentben.
Az új törvény miatt az ittas sofőrnek pénzt kell fizetni, akkor ha balesetet okoz.
Az ittas sofőrnek fizetnie kell majd balesetben károsult embernek.
A balesetben károsult ember az, aki balesetben megsérült.
A balesetben károsult ember az, aki nem hibás azért, hogy baleset volt.
Ha elfogadják az új törvényt, az ittas vezetőnek 2,5 millió eurót kell fizetni a károsultaknak.
2,5 millió euró rengeteg pénz.
Az új törvénnyel akarják csökkenteni az ittas vezetők számát.


Megtalálták a szabadkai Kószó Anikót

Megtalálták a szabadkai Kószó Anikót - tette közzé közösségi oldalán párja, Kuktin Zsolt.

Azt írta, a történet jól végződött, minden rendben van. Megköszönte a szabadkaiak segítségét, bővebb információt egyelőre nem közölt. Ahogyan arról mi is beszámoltunk Kószó Anikó szerdán, június 2-án tűnt el. Ezt követően mind a közösségi oldalakon mind pedig a médiában összefogás indult a megtalálása érdekében.

Még mindig keresik a szabadkai Kószó Anikót

Továbbra is keresik a szabadkai Kószó Anikót.

Kószó Anikó június 2-án, szerdán tűnt el.
Nem hivatalos információk szerint
a nőt szerdán kora reggel látták
leszállni a buszról.
A nőt a bajai úti végállomáson látták utoljára.
Anikó férje és hozzátartozói ezen a környéken
keresik legjobban az eltűnt nőt.
Anikó férjét Kuktin Zsoltnak hívják.
Ha bárki tud valamit Anikóról,
vagy meglátja Anikót, akkor
a következő telefonszámot hívja:
069 4988736
Ha bárki tud valamit Anikóról,
akkor Kuktin Zsolt Facebook oldalára is
lehet jelentkezni.
Az utolsó információk szerint
az eltűnt nő világos kabátban
és szürke felsőben ment el otthonról.
Anikó a mobiltelefonját nem vitte magával.


Parfümhamisítót fülelt le a rendőrség Szabadkán

Az 57 éves nő a gyanú szerint illegálisan állított elő illatszereket, ezeket pedig ismert cégek márkanevével látta el.

A rendőrök a házkutatás során egy laboratóriumot találtak nagyjából 330 liter kész parfümmel, 139 csomagolt és felcímkézett illatszerrel, valamint párlatokat, alkoholt és egy, az összetevők keverésére alkalmas gépet. A gyanúsítottat őrizetbe vették.

Parfümhamisító Szabadkán

Parfümhamisító nőt találtak a rendőrök Szabadkán.

A parfümhamisító nő 57 éves.
A nő illegálisan állított elő parfümöket.
Az illegális szó azt jelenti, hogy valami nem engedélyezett.
Az illegális dolgokat a rendőrség megbünteti.
Az illegális parfümökre ismert cégek márkaneveit tette rá a nő.
Márkanév a termék neve vagy a terméken lévő kép.
A rendőrök átkutatták a nő házát.
A házkutatáson nagyon sok kész illegális parfümöt találtak a rendőrök.
A nő őrizetben van a szabadkai rendőrségen.
Őrizet az, amikor a rendőrök kihallgatják a bűnöst.


Június 30-ig lehet leadni az illegális fegyvereket

Meghosszabbították az illegális fegyverek átadási akcióját Szerbiában.

Az egy hónapja meghirdetett kampányt Bratislav Gašić szerb belügyminiszter utasítására a hónap végéig, vagyis június 30-ig meghosszabbították. Ebben az időszakban jogi következmények nélkül lehet átadni az illegálisan tartott fegyvereket a rendőrségen.

Meghosszabbították a fegyverleadási akciót Szerbiában.

Ez azt jelenti, hogy június 30-ig lehet leadni
bármilyen büntetés nélkül az illegális fegyvereket.
Illegálisan tartott fegyver azt jelenti,
hogy valaki engedély nélkül tartott magánál
vagy otthonában fegyvert.
Az illegális fegyvereket a szerbiai rendőrségnek kell átadni.
Korábbi információk szerint június 8-ig
lehetett volna leadni az illegális fegyvereket.
Ma június 8-a, csütörtök van.
Ezt a határidőt hosszabbították meg június 30-ra.
Június 30-a után azok, akik nem adták le
az illegális fegyverüket a rendőrségen,
komoly büntetést kaphatnak.


5 nap alatt 25 ezer bírság

Egyelőre így áll a hétfőn kezdődött fokozott közúti ellenőrzési akció Szerbiában. A szabálysértések java részét gyorshajtás, ittas vezetés és a biztonsági öv használatának elmulasztása tette ki.

Egyre gyakoribb jelenség a vezetés közbeni mobilozás, amit szintén büntetnek. Az akció a hétvégén is folytatódik, vagyis a főbb útvonalakon a megszokottnál nagyobb számban lehetnek sebességmérő radarok, a rendőrök pedig egész nap ellenőrzik majd, fogyasztottak-e a sofőrök alkoholt indulás előtt. Tele vannak a temetők, a kórházak és a börtönök az ittas vezetők miatt - fogalmazott a Közlekedésbiztonsági Ügynökség munkatársa, aki hozzáteszi: ne csak a pénzbírság legyen az elrettentő tényező .

Sok szabálysértés az utakon

Nagyon sok szabálysértés volt a szerbiai utakon az előző napokban.

25.000 szabálysértő volt
a szerbiai utakon az eddigi napokban.
25.000 szabálysértő nagyon sok ember.
A rendőrség fokozott
közúti ellenőrzést tart a héten.
Hétfőn kezdte a rendőrség
a fokozott közúti ellenőrzést
egész Szerbiában.
Hétfő február 17-e volt.
Vasárnapig tart a fokozott
közúti ellenőrzés Szerbiában.
Vasárnap február 23-a, holnap lesz.
Fokozott közúti ellenőrzés
azt jelenti, hogy a rendőrök
nagyon szigorúan ellenőrzik
a sofőröket az utakon.
Eddig nagyon sok szabálysértő
volt a szerbiai utakon.
A rendőrök sok sofőrt büntettek meg
a szabálysértések miatt.
Legtöbb szabálysértés az utakon
például a gyorshajtás miatt volt.
Sok szabálysértés például
az ittas vezetés miatt volt.
Alkoholt inni vezetés előtt
és vezetés közben is tilos.
Sok szabálysértés volt például,
hogy az emberek nem kapcsolták be
a biztonsági övet az autóban.
Sok szabálysértő mobilozott
vezetés közben.
Mobilt használni vezetés közben tilos.
A rendőrök megbüntetnek
minden szabálysértőt az utakon.
A szabálysértőknek pénzbírságot kell fizetni.
Fokozott közúti ellenőrzések
a hétvégén is lesznek.
A hétvége szombat és vasárnap.
Ma február 22-e, szombat van.


Sok a baleset a rendkívüli állapot feloldása óta

1450 közlekedési baleset történt Szerbia útjain amióta visszavonták a rendkívüli állapotot az országban - nyilatkozta a szerb közmédiának Damir Okanović, a Közlekedésbiztonsági Bizottság igazgatója.

Hozzátette, összesen 23 személy, 11 sofőr, négy gyalogos, nyolc kerékpáros, valamint motorkerékpáros vesztette életét az elmúlt időszakban. Megnőtt a közlekedésben résztvevők száma, ezáltal pedig a türelmetlenség, nem tartják be a sebességkorlátozásokat, és a balesetek is gyakoribbak az utakon. Aki közlekedik, tegye azt fokozott óvatossággal - hívják fel a figyelmet a szakemberek.
Damir Okanović kiemelte: „Elkezdődött a szezon azzal, hogy megérkezett a szép idő térségünkbe. Egyre több kétkerekű jelenik meg az utakon, ezért arra kérem a gépkocsik, az autóbuszok, a teherautók sofőrjeit, hogy figyeljenek rájuk, és értsék meg azt, hogy ők ugyanolyan résztvevői a közlekedésnek, mint mások, vagyis egyenértékű résztvevők. Arra kérem a sofőröket, hogy külön figyeljenek oda a motorosokra forduláskor, vagy amikor félkörben fordulnak, vagy éppen sávot váltanak, és használják az irányjelzőt.”

Sok a baleset a szerbiai utakon

A rendkívüli állapot megszűnése óta sok a közlekedési baleset Szerbiában.

Több mint 1000
közlekedési baleset történik
a szerbiai utakon,
amióta megszűnt
a rendkívüli állapot.
A közlekedési balesetekben
sofőrök, gyalogosok,
kerékpárosok
és motorosok is elhunytak.
A balesetek többsége
gyorshajtás miatt történik,
és azért, mert a sofőrök
nem tartják be
a közlekedési szabályokat.
A rendőrök arra kérnek
minden sofőrt,
hogy türelmesen
és figyelmesen vezessenek
az utakon.


Fokozott közúti ellenőrzést tartanak Szerbiában

Hétfőtől vasárnapig főként azokra a járművezetőkre fókuszálnak, akik alkohol- és pszichoaktív szerek hatása alatt ülnek volán mögé.

Szerbiában egyébként minden ötödik halálos áldozatot követelő balesetben a sofőr alkohol befolyása alatt állt. Év eleje óta a közlekedési rendőrök mintegy 45 ezer járművezetőt zártak ki a forgalomból ittas vezetés, és 1400 sofőrt kábítószer használat miatt.

Szigorú közúti ellenőrzést tartanak Szerbiában

Hétfőtől vasárnapig szigorú közúti ellenőrzést tartanak a rendőrök Szerbiában.

Hétfő december 6-a, tegnap volt.
Vasárnap december 12-e lesz.
Hétfőtől vasárnapig főleg azokat a sofőröket
ellenőrzik szigorúan a szerbiai utakon,
akik alkoholt vagy drogot fogyasztanak vezetés előtt.
Vezetés előtt vagy közben tilos alkoholt inni.
Vezetés előtt vagy közben tilos drogot fogyasztani.
Szerbiában sok halálos baleset történik
a sofőrök ittas vezetése miatt.
Év eleje óta a rendőrök 45 ezer sofőrt
zártak ki a forgalomból ittas vezetés miatt.
Év eleje óta a rendőrök 1400 sofőrt
zártak ki a forgalomból kábítószer használata miatt.
Év eleje 2021 januárja volt.
Kizárni a forgalomból azt jelenti,
hogy a rendőr elveszi a sofőr engedélyét,
ami nélkül nem tud járművet vezetni.
Vezessen mindenki óvatosan,
alkohol és kábítószer fogyasztása nélkül!
Kábítószer ugyanaz, mint a drog.